Summary: Jatkossa kaukoliikenteen liput voi ostaa automaateista ja junissa konduktööreiltä ainoastaan maksukorteilla.

Junalippujen käteismyynti kaukoliikenteen junissa päättyy ensimmäinen syyskuuta.
 Syyskuun alusta lähtien kaukoliikenteen lippuja voi ostaa junissa konduktööreiltä ja kiskobussien automaateista ainoastaan maksukorteilla.
 Verkkokaupan, mobiilisovelluksen, automaattien ja VR:n puhelinpalvelun lisäksi lippuja voi ostaa ennakkoon myös VR:n palveluasemilta, Matkahuollosta tai R-kioskeilta.
 VR:n mukaan jo nyt 99 prosenttia matkustajista ostaa junalippunsa ennakkoon tai junasta kortilla.

Lippujen käteismyynti päättyy junissa ja automaateilla


Summary: Ennen joka kolmas hyödynsi veronpalautukset jouluostoksilla. Tänä vuonna suuri osa on kuitenkin saanut palautukset jo elokuussa.

Aiemmin kaikki saivat veronpalautukset joulun alla, ja joka kolmas käytti niistä ainakin osan jouluostoksiin.  Palautusten aikaistumisella  voikin olla suuri vaikutus kuluttajien ostokäyttäytymiseen.
 Veronpalautukset ovat perinteisesti vauhdittaneet joulukauppaa. Nyt kauppa jännittää, miten vaiheittain syksyn aikana maksettavat palautukset näkyvät lopulta joulumyynnissä.
 Nordean yksityistalouden ekonomisti  Olli Kärkkäinen  uskoo, että joulukaupan myynti laskee, ja osa kulutuksesta siirtyy syksyyn.
 Toiset alkavat tehdä jouluostoksia jo syksyllä, ja myös esimerkiksi isoja elektroniikka- tai huonekaluhankintoja siirretään syksyyn varonpalautusten perässä.  Olli Kärkkäinen
 Kaupan liitossakin arvioidaan, että ensimmäisen vuoden aikana joulumyynti voi notkahtaa, koska 80 prosenttia eli suurin osa palautuksia saavista saa rahansa jo elo- tai syyskuussa.
 – Tämä tulee osalle ihmisistä yllätyksenä, kun on totuttu siihen, että palautukset ilmestyvät pankkitilille vasta joulukuussa, veroasiantuntija  Toni Jääskeläinen  Kaupan liitosta sanoo.
 Jos olet aiemmin maksanut veronpalautuksilla jouluhankinnat, niin nyt on mietittävä asiat uusiksi. Miten veronpalautusrahojen kanssa kannattaisi toimia?
 Päätä etukäteen, mihin käytät veronpalautukset
 Loppukesästä tai syksyllä tulleet palautukset voisi heti siirtää käyttötililtä säästötilille, ja budjetoida nämä rahat jouluhankintoihin, pohtii Nordean Olli Kärkkäinen.
 Muuten voi käydä niin, että osa jouluostoksista tulee tehtyä luotolla, kun rahat loppuvat.
 – Kannattaa jo etukäteen miettiä, mihin haluaa käyttää veronpalautusrahat. Näin ne eivät ainakaan vahingossa hupene jokapäiväiseen kulutukseen, kuten ruokaan ja laskujen maksuun.
 Veronpalautusten aikaistuminen siirtää osan joulukuun shoppailusta syksylle.  Toni Jääskeläinen
 Kärkkäinen arvelee, että osa alkaa tehdä jouluostoksia jo syksyllä, ja myös esimerkiksi isoja elektroniikka- tai huonekaluhankintoja siirretään syksyyn varonpalautusten perässä.
 Osa kaupoista hyödynsi jo elokuun veronpalautuspäivän järjestämällä aiemmin joulukuulta tuttuja palautuksiin liittyviä tarjouskampanjoita. Esimerkiksi tavarataloketju Sokos ja matkanjärjestäjä TUI olivat heti liikkeellä.
 Kaupan liiton Toni Jääskeläinen uskoo, että joulusesonki pysyy yhä kaupan suurimpana sesonkina, mutta veronpalautusten aikaistuminen siirtää osan joulukuun shoppailusta syksylle.
 Veronpalautusten aikaistuminen siirtää myös niihin liittyviä kauppojen tarjouskampanjoita joulukuulta loppukesään ja syksyyn.  Tuuli Kuismin / Yle
 Veronpalautuksia käytetty apuna säästämisessä
 Moni on käyttänyt veronpalautuksia myös keinona säästää.
 Yli kolmannes suomalaisista on säännöllisesti tai silloin tällöin asettanut ennakonpidätysprosentin tarkoituksella liian korkeaksi saadakseen veronpalautuksia joulukuussa. Tämä kävi ilmi  Nordean  toissa syksyisestä kyselystä.
 – Veronpalautuksia käyttämällä on voinut sitouttaa itsensä säästämään koko vuoden ajan, Olli Kärkkäinen toteaa.
 Tänä vuonna käyttöön otettu kansallinen tulorekisteri kuitenkin reaaliaikaistaa verotusta. Veroprosentti voi nyt sopeutua vuoden aikana tapahtuviin palkkatulojen muutoksiin. Tämä voi vähentää merkittävästi veronpalautusten määriä, ja ne voivat jatkossa myös pitkälti poistua.
 Mitä sitten tapahtuu veronpalautusten avulla tapahtuvalle säästämiselle?
 Veronpalautusten avulla säästäminen ei OP:n henkilöasiakkaiden myynnin johtajan  Katja Taposen  mukaan ole ollut koskaan järkevä tapa säästää.
 Samalla vaivalla kuin muuttaisi ennakonpidätysprosentin korkeammaksi, tekee säästösopimuksen.  Katja Taponen
 – Parempi tapa on automatisoida säästäminen, jolloin vaikka pieni summa palkasta siirtyy säännöllisesti säästötilille. Toisin kuin verottajan tilillä makaavat rahat, ovat omalla tililläsi olevat säästöt myös helposti käytössäsi, jos tarvitset niitä yllättäviin menoihin. Ne ovat eräänlainen puskurirahasto.
 Jos veronpalautuksille haluaa paremman tuoton ja on halukas säästämään pidemmällä tähtäimellä, niin silloin kannattaa säästää vaikkapa sijoitusrahastoihin.
 Taposen mielestä samalla vaivalla kuin muuttaisi ennakonpidätysprosentin korkeammaksi, tekee säästösopimuksen automaattisesta säästämisestä. Se onnistuu esimerkiksi verkkopankissa.
 Näin suomalaiset käyttävät veronpalautukset tänä vuonna
 Moni meistä siis käyttää veronpalautukset kulutukseen kuten ostoksiin, matkustamiseen ja palveluiden hankintaan. VertaaEnsin.fi -sivuston teettämään  kyselytutkimukseen  vastanneista puolet aikoo toimia näin.
 Vajaa neljännes vastanneista aikoo laittaa veronpalautusrahat säästötilille, joka kymmenes aikoo sijoittaa ne, ja vajaa viidennes suunnittelee käyttävänsä ne lainojen lyhentämiseen.
 OP:n Katja Taposen mielestä veronpalautusrahoja ei kannata tällä hetkellä käyttää asuntolainan ylimääräisiin lyhennyksiin, koska korot ovat niin alhaalla.
 – Kannattaa mieluummin lyhennellä korkeakorkoisempia kulutusluottoja. Tai jos on ottanut pikavippejä, niin ne kannattaa tietysti maksaa pois.
 Nordean Olli Kärkkäinen sanoo, että pienet alle 250 euron palautukset menevät helposti kulutukseen, mutta isommat, yli tuhannen euron palautukset käytetään useammin säästämiseen ja sijoittamiseen.
 – Kun veronpalautusten maksu aikaistui lähelle kesää, niin moni saattaa käyttää rahat myös kesälomaa varten otettujen luottojen maksamiseen. Esimerkiksi Ruotsissa, jossa palautukset maksetaan keväällä ja kesällä, niitä käytetään loman rahoittamiseen.

Miten käytät syksyn veronpalautusrahat? Asiantuntijat neuvovat, kannattaako kuluttaa, maksaa laskut vai pistää rahat säästöön


Summary: Andersson varoo syyttämästä Mika Lintilää. Hän haluaa ensin selvittää, mitä on tapahtunut.

Opetus- ja kulttuuriministeri  Li Andersson  (vas.)on yllättynyt valtiovarainministeriön toiminnasta.  Kansan Uutisten  mukaan VM kirjoitti opetusministeriön budjettiehdotuksen uusiksi.
 Rahoituksen lisäksi VM muutti opetus- ja kulttuuriministeriön budjettiehdotuksen sisältöä selvästi. Muille ministeriöille ei vastaavaa käynyt.
 VM muun muassa poisti sisällöistä eriarvoisuuskehitykseen puuttumisen ja lisäsi innovaatioiden kaupallistamisen.
 – Hyvin erikoista toimintaa, ja olin aika yllättynyt, kun se tuli ilmi. Jos puhutaan koulutuspolitiikan sisällöistä ja tavoitteiden asettelusta, kyllä tämän maan kovimmat asiantuntijat ovat opetus- ja kulttuuriministeriössä, Andersson sanoi Ylen Aamu-tv:n haastattelussa keskiviikkona.
 Andersson totesi, ettei tiedä valtiovarainministeri  Mika Lintilän  (kesk.) osuutta asiaan.
 – Tärkeintä on selvittää, miksi näin on käynyt, ja se, että pystytään budjettiriihessä tekemään sellaisia linjauksia, joista näkyy, että koulutuspolitiikka on parasta työllisyyspolitiikkaa, jota Suomessa voidaan tehdä.
 Lue myös:
 Kiista korkeakoulujen miljoonien aikataulusta kuumensi keskustaa – Lintilän esitys yllätti Kososen: "En usko että Suomella on aikaa tuhlattavana"
 Hallitusneuvotteluiden koulutusryhmässä luultiin korkeakoulujen saavan heti 60 miljoonaa

Li Andersson hämmästelee VM:n muutoksia opetusministeriön budjettiehdotuksiin: "Hyvin erikoista, olen yllättynyt"


Summary: Viime kuussa Brasilian avaruustutkimuskeskuksen johtaja erotettiin, kun hän kertoi julkisuuteen metsien polttamisen valtavasta kasvusta.

Amatsonin metsäaluetta poltetaan nyt nopeammin kuin koskaan sinä aikana, kun kattavaa valvontaa on voitu suorittaa. Satelliittivalvonta alkoi vuonna 2013.
 Brasilian avaruustutkimuskeskuksen INPEn julkaisemien tilastojen mukaan tämän vuoden aikana on havaittu lähes 83 000 metsäpaloa. Määrä on 83 prosenttia suurempi kuin viime vuonna.
 Kolmena edellisenä vuonna palojen määrä oli laskenut.
 Amatsonin alueen maanviljelijät raivaavat uusia tuotantoalueita tyypillisesti kesäkuukausina, jotka ovat alueella kuivaa aikaa. Polttaminen loppuu sadekauden alkaessa loka-marraskuussa.
 Tänä vuonna polttaminen on ollut ennennäkemättömän laajaa ja se on aiheuttanut haittoja eri puolilla maata.
 Satelliittikuvien perusteella nähdään, että maan pohjoisin osavaltio Roraima on peittynyt paksuun savuun. Amazonasin osavaltion pääkaupunkiin Manausiin ja osavaltion eteläosaan on julistettu poikkeustila.
 Maan länsiosassa sijaitsevassa Acren osavaltiossa on voimassa hätätila palojen takia.
 Maanantaina Sao Paulon miljoonakaupungissa sähköt katkesivat tunnin ajaksi metsäpalojen savun takia. Savu oli peräisin Amazonasista ja Rondoniasta noin 2 700 kilometrin päästä,  kertoo BBC . Useita lentoja on jouduttu ohjaamaan kiertoreiteille, sillä savu peittää näkyvyyden.
 Palot tuottavat valtavat hiilidioksidipäästöt.
 Presidentti ei pidä ongelmana
 Brasilian äärioikeistolainen presidentti  Jair Bolsonaro  ei pidä metsien polttamista maanviljelysmaan raivaamiseksi ongelmana. Hän toteaa, että nyt on "queimada", polttokausi, eli tähän aikaan maanviljelijöiden kuuluukin raivata maata.
 Bolsonaro ei ole kiinnostunut ympäristötavoitteista tai ilmastonmuutoksen estämisestä. Hänen haluaa politiikallaan antaa viljelysmaata Brasilian maattomalle väestönosalle.
 Toimittajien kysellessä hallitsemattomista paloista, Bolsonaro löi asian leikiksi.
 – Minua kutsuttiin ennen kapteeni Moottorisahaksi. Nyt olen [Rooman keisari]  Nero , joka sytyttää Amatsonin tuleen. Mutta nythän on queimada.
 Brasilian Bolsonaro pitää tietoja maansa sademetsäkadosta valheina
 Brasiliaa on yritetty painostaa lopettamaan Amatsonin sademetsän tuhoamisen, koska metsä on olennaisen tärkeä osa ilmaston lämpenemisen estämisessä.
 Viime viikolla Norja ilmoitti seuraavansa Saksan esimerkkiä ja lopettavansa tukensa Amazonin alueelle. Norjan mielestä Brasilia ei enää edes yritä estää Amatsonin metsien hakkuita.

Amatsonin sademetsän polttaminen on kaksinkertaistunut – osavaltiot julistaneet hätätiloja, presidentti yllyttää jatkamaan


Summary: Vanhakin vuokravelka tai maksuhäiriömerkintä estää monella asunnon saamisen.

–  Miksikö koditon? Koska näin luottotietoni menettäneenä en ole erityisen korkea prioriteetti oikein kenellekään.
 –  Luottotietojen puutteesta huolimatta ennen kodittomuuttani tein erinäisiä media-alan töitä kotoa käsin, ja näin ajattelin jatkaa mahdollisen asunnon löytyessä. Eli en ole aivan täysi hulttio, ja jonkinlainen maksukykykin löytyy.
 Näin kirjoittaa  Toni Markus , 28, Tampereen Vuokra-asunnot -Facebook-ryhmässä. Vastaavia viestejä tulee useita muitakin, missä vuokra-asuntoa etsivät myöntävät suoraan vaikean tilanteensa.
 Eräs vuokranantaja kertoo saaneensa jopa kuvan vuokra-asuntoa hakevien pienestä lapsesta.
 Tampereen kaupungin sosiaalityöntekijä  Minna Hautala  sanoo, että ihmiset kertovat esimerkiksi Facebookin erilaissa ryhmissä enemmän omasta elämäntilanteestaan kuin aiemmin.
 Hautalan mukaan kannattaa kertoa vuokranantajalle rehellisesti, jos on maksuhäiriömerkintä
 – Ei herätä luottamusta, jos merkintä tulee myöhemmin ilmi.
 "Tuli vedettyä luotot suoriksi"
 Toni Markus on nukkunut kolme kuukautta kavereiden sohvilla. Välillä hän on viettänyt kesäöitä ulkona. Hän tulee tapaamiseen maanantaina aamulla ennen kymmentä ja puhuu tilanteestaan rauhallisesti.
 Toni Markuksen sukunimeä ei kerrota jutussa läheisen toiveesta ja jotta hänen elämänsä ei vaikeutuisi.
 Vielä keväällä hänen asiansa olivat paremmin. Hän asui alivuokralaisena avovaimonsa asunnossa ja teki kotoa media-alan töitä.
 Sitten tuli ero ja miehen piti muuttaa pois. Nyt vuokra-asunnon saaminen on osoittautunut vaikeaksi. Se johtuu siitä, että hän on menettänyt nuorena luottotietonsa.
 – Otin 18-vuotiaana pikavippejä. Ne olivat silloin uusi juttu. Minulla oli päihdeongelma, enkä osannut nuorena kuvitella, miten maksuhäiriömerkintä vaikuttaa. Tuli vedettyä luotot suoriksi.
 Muutaman tuhannen euron pikavipeistä on kertynyt moninkertainen summa. Matias Väänänen / Yle
 Nuorena otetut parin tonnin pikavipit kasvavat korkoa koron päälle. Jos tienaa jotain, se viedään ulosotossa. Koska miehellä ei ole asuntoa, hän ei voi tehdä töitä.
 – Tämä on ollut pitkä suo. Ei ole muuta vaihtoehtoa kuin jaksaa parhaansa.
 Toni Markus on laittanut useille vuokrafirmoille viestiä, mutta ei ole saanut vastauksia. Yksityisillä vuokranantajilla vuoropuhelu taas keskeytyy tietoon maksuhäiriömerkinnästä.
 Toni Markus kertoo tarinansa, että muut osaisivat varoa.
 – Sanon aina kun mahdollista nuorille, että pitäkää luottotiedoistanne kiinni. Pikavipeistä on jo kymmenen vuotta, enkä saa nyt asuntoa.
 Maksuhäiriöisiä lähes 400 000
 Toni Markus ei ole yksin. Suomen Hypoteekkiyhdistyksen pääekonomisti  Juhana Brotherus  sanoo, että maksuhäiriöisten määrä on kasvanut Suomessa vuodesta toiseen. Tällä hetkellä Suomessa on yli 383 000 henkilöä, joilla on maksuhäiriömerkintä. 2010-luvun alussa maksuhäiriöisiä oli alle 310 000.
 Nykyään on aiempaa helpompaa velkaantua merkittävästi ennen kuin ongelma tulee ilmi. Tämä johtuu Brotheruksen mukaan esimerkiksi pikavippien ja erilaisten varjopankkien tarjoamista rahoitusmahdollisuuksista.
 Maksuhäiriö vaikeuttaa merkittävästi asunnon saamista. Pankki ei myönnä lainaa ja vuokranantajat suhtautuvat varauksella.
 – Myös yleishyödyllisten vuokranantajien ja kaupunkien vuokra-asuntojen ovet voivat pysyä kiinni, mikäli luottotiedot ovat menneet, Brotherus sanoo.
 Yllättävä menoerä voi kaataa talouden
 Ongelma on tuttu sosiaalityöntekijöille. Minna Hautala ja sosiaaliohjaaja  Sanna Vartio  ovat auttaneet useita kymmeniä maksuhäiriömerkinnästä kärsiviä.
 Sekä Hypoteekkiyhdistyksen Brotherus että Hautala sanovat, että maksuhäiriömerkinnän syy painaa vuokramarkkinoilla. Jos merkintä johtuu vuokravelasta, tilanne on vaikeampi.
 – Vuokravelka vaikuttaa paljon asunnon saamiseen ja näitä tapauksia kohtaamme paljon. Moni ei luota vuokravelan vuoksi vuokranmaksukykyyn, Hautala sanoo.
 Ongelmat johtuvat monenlaisista tilanteista.
 – Elämässä on usein sattunut jotain yllättävää. On jäänyt työttömäksi, sairastunut tai tullut avioero, mikä on muuttanut tulotasoa. Sitten on tullut jokin yllättävä menoerä, kuten pesukoneen hajoaminen tai auton korjaus, joka suistaa talouden lopullisesti.
 Sanna Vartio (vas.) ja Minna Hautala auttavat maksuhäiriöisiä. Marjut Suomi / Yle
 Monet hakevat velkaan pikaluottoa ja kierre on valmis. Minna Hautalan mukaan häpeä estää ottamasta yhteyttä sosiaalityöhön ja ongelmat ehtivät paisua.
 – Ihmisillä on korkea kynnys ja halu pärjätä itse. On todella valitettavaa, että luotonmyöntäjät eivät tarkastele asiakkaan maksukykyä, Hautala kertoo.
 Ihmiset pyrkivät selviämään akuutista tilanteesta ottamalla velkaa velan päälle. Todellisuudessa se on kierre, joka ei helposti katkea. Vartion mukaan osalla vuokravelka johtaa kodittomuuteen.
 – Pitäisi löytää sellainen vuokra-asunto, joka vastaa omaa tulotasoa. Jos asuntoa on vaikea saada, saattaa ottaa liian kalliin asunnon ja olla uudestaan samassa tilanteessa, Vartio sanoo.
 Vuokravälittäjät tarkastavat luottotiedot
 Sosiaalityöntekijät ohjaavat hakemaan asuntoa isoilta vuokravälittäjiltä, kuten Satolta tai Lumolta ja Tampereella yleishyödyllisiltä VTS-kodeilta ja TVA:lta eli Tampereen vuokra-asunnoilta.
 Ne kaikki kertovat tarkastavansa luottotiedot.
 – VTS ja TVA vuokraavat, vaikka olisi maksuhäiriömerkintöjä, mutta he huomioivat kokonaistilanteen. Vuokravelkaa ei saisi olla heille ja olisi hyvä, jos olisi suunnitelma vanhaan vuokravelkaan, Hautala sanoo.
 Sato kertoo  nettisivuillaan, että maksuhäiriömerkinnät voivat olla asunnon saannin este, mutta vähäiset ja kertaluonteiset merkinnät eivät kaikissa tapauksissa estä asunnon saantia.
 – Jos näemme maksuhäiriötiedoista, että asunnon hakija yrittää saada asioitaan kuntoon, voimme tehdä vuokrasopimuksen. Vuokranmaksuun liittyvä maksuhäiriömerkintä on meidän näkökulmastamme aina se hankalin, ja yleensä merkinnän pitäisi olla poistunut ennen vuokrasuhteen solmimista, Sato tarkentaa kommentissa Ylelle.
 Toni Markus nukkui edellisen yön Laukon lavalla Tampereella.  Matias Väänänen / Yle
 Myös Lumo tarkastaa luottotiedot. Luottotietohäiriö nostaa vuokravakuuden määrää.
 – Emme tarjoa asuntoa henkilölle, jolla on vuokravelkoja meille,  Lumo sanoo nettisivuillaan .
 VTS:llä  maksuhäiriömerkinnät vaikuttavat vuokrasopimuksen muotoon ja vakuuden määrään.  TVA:lla vähäiset merkinnät  eivät välttämättä ole este asunnon saannille, mutta muuten maksuhäiriöt voivat estää asunnon saannin.
 Toni Markuksella ei ole vuokravelkaa, mutta silti asunnon saaminen on ollut hankalaa.
 Vakuutus ongelmana
 ViaDia vuokraa asuntoja pitkään kodittomina olleille. ViaDia Pirkanmaan toiminnanjohtaja  Pekka Matilainen  on tehnyt selvitystä ministeriölle riskivakuutuksesta ja asunnottomuudesta.
 Hänen mukaansa yksi ongelma on, että vuokrataloyhtiöt katsovat hyvin vanhojakin vuokravelkoja.
 – Niillä on pitkä muisti. 15 vuotta vanha vuokravelka voi vaikuttaa, vaikka vähäiset velat vanhenevat viidessä vuodessa, Matilainen sanoo.
 Toinen ongelma on, että vakuutusyhtiöiden ei tarvitse myöntää vapaaehtoisia vakuutuksia maksuhäiriöisille. Tästä syystä luottotiedot menettänyt ei saa kotivakuutusta, jota vuokranantaja voi vaatia.
 Helpotusta on tuonut Lähi-Tapiolan huoneistoturva, jonka vastuuvahinko on Matilaisen mukaan entisiä tuotteita kattavampi. ViaDialla on yksin Tampereella 27 asuntoa ja niissä kaikissa tämä vakuutus.
 Viime vuonna näissä asunnoissa asui 28 asukasta, joista seitsemän oli asunut vuosia Tampereella ulkona. Vuokrasopimuksiin tuli vain kaksi keskeytystä sen ansiosta, että vuokralaiset saavat apua arkeensa.
 – Meillä on vuokranantajana Suomen pisin pinna. Meiltä menettää asunnon vain rikoksen takia tai jos uhkaa työntekijöitämme, Pekka Matilainen sanoo.
 Apua on saatavilla
 Sosiaalityöntekijät yrittävät tukea jo etukäteen, ettei vuokravelkaa syntyisi. Häätöä haetaan usein, kun vuokravelkaa on kahden kuukauden verran. Osa on saanut häädön jo useasta paikasta. Tilanne ei ole tällöinkään toivoton.
 Toni Markus varoittaa ottamasta kulutusluottoja ja pikavippejä, kuten hän nuorena.  Matias Väänänen / Yle
 Vartion mukaan asunto on löytynyt, vaikka on ollut vuokravelkaa useasta paikasta. Siihen tarvitaan usein sosiaalipalvelujen maksusitoumus.
 – Kannattaa ottaa yhteyttä sosiaalipalveluiden neuvontaan tai meihin. Apua on saatavilla, sitä pitää vain hakea, Hautala sanoo.
 Maksa vuokra ensin
 Ensin Vartio ja Hautala yrittävät saada asiakkaan velkaantumisen pysähtymään. Sitten he tukevat, jos asiakas hakee sosiaalista luottoa tai hakeutuu velkajärjestelyyn.
 – Suuriakin velkoja on saatu velkajärjestelyn kautta järjesteltyä, vaikka henkilö on luullut olevansa koko loppuelämän velkavankeudessa, Vartio sanoo.
 Sitten pitää laittaa tulot ja menot tasapainoon.
 – Vuokra pitää aina maksaa ensin ja sitten muut pakolliset menot, Vartio sanoo.
 Hautala kannustaa pyytämään edelliseltä vuokranantajalta suosituksia, se voi edesauttaa asunnon saamista. Pienetkin onnistumiset antavat tunteen, että elämä on hallinnassa.
 – Usein se, että on lähtenyt hakemaan apua, on ollut käännekohta, Hautala sanoo.
 50 euron pikavippien syytä
 Toni Markus myöntää, että avun pyytäminen on vaikeaa. Maksuhäiriöisen on vaikea hoitaa asioita rahapulan takia.
 – Kela-asioiden hoitaminen vaatisi älypuhelinta, mutta sitä ei saa osamaksulla, kun on maksuhäiriö.
 Toni Markus velkaantui kymmenen vuotta sitten 50 euron pikavippien takia. Osa pikavippiyhtiöistä ei ole laittanut summia vieläkään ulosottoon ja ne kasvavat korkoa. Tilanne ei ole helpottunut, vaikka pikavippiyhtiöiden toimintaan on tullut tiukennuksia.
 – Nykyään pystyy ottamaan 2 000 euron kulutusluottoja ja saa asiansa nopeammin vituilleen, Toni Markus sanoo.
 Kommentoi ja keskustele aiheesta. Keskustelu suljetaan kello 20.00.
 Lue lisää:
 Elitkö yli varojesi? Suomessa voit päästä veloistasi muutamassa vuodessa

Toni Markus otti nuorena 50 euron pikavippejä, eikä saa nyt vuokra-asuntoa: "En ole täysi hulttio"


Summary: Suomen hävittäjähankkeen valmisteluun pitää saada pikaisesti erityisesti kustannuslaskennan osaamista puolustushallinnon ulkopuolelta, kirjoittaa Heikki Hiilamo.

Kolumni Kolumneja kirjoittaa laaja joukko Ylen ulkopuolisia tekijöitä. > Kaikki kolumnit löydät täältä > Ykkösaamussa kuullut kolumnit Areenassa ja podcasteina
 Hollantilainen ja belgialainen tutkija  julkaisivat toukokuussa artikkelin , joka käsitteli päätöksentekoa hävittäjätilauksista. Belgian hallitus päätti kaksi vuotta sitten järjestää avoimen tarjouskilpailun F-16-hävittäjien korvaamisesta. Viime vuoden maaliskuussa maan oppositio paljasti sähköposteja, jotka osoittivat sotavoimien salanneen tietoja siitä, miten F-16-hävittäjien elinikää voitaisiin pidentää. Sähköposteista kävi myös ilmi, että johtavat sotilaat halusivat ostaa F-35-hävittäjän tarjouskilpailusta huolimatta, mikä romutti käsityksen avoimesta ja puolueettomasta prosessista.
 Artikkeli on erittäin kiinnostava Suomen käynnissä olevan hävittäjähankinnan näkökulmasta. Rinteen hallitus päättää vuoden 2021 loppuun mennessä 7-10 miljardin euron hävittäjistä, joiden on tarkoitus korvata 64 Hornet-hävittäjää.  Hankkeen nimenä on HX.  Ensimmäinen kirjain tulee korvattavasta koneesta (Hornet = H). Kirjainta X käytetään yleisesti seuraajaehdokkaan tunnuksena.
 Hollantilaisten ja belgialaisten tutkijoiden  artikkelin mukaan sotilaat voivat käyttää hävittäjähankinnoissa väärin asemaansa asiantuntijoina edistääkseen omia etujaan veronmaksajien kustannuksella. Riskiä lisää se, että hankinnoissa käytetään paljon teknisiä tietoja ja se, että näitä tietoja salataan.
 Poliittisten päättäjien on otettava huomioon aseiden hinta, koska he ovat vastuussa siitä, miten veronmaksajien rahoja kohdennetaan erilaisiin tarpeisiin.
 Kyseessä on klassinen päämies-agentti-ongelma, jossa informaatio on epätäydellistä eivätkä päämiehen ja agentin intressit täysin kohtaa. Tällä tarkoitetaan tilannetta, jossa joku taho eli päämies valtuuttaa toisen tahon eli agentin toimimaan puolestaan. Näissä tilanteissa agenteilla on yleensä enemmän tietoa kuin päämiehillä – ja usein myös omia mieltymyksiään.
 Sotilaille tärkeintä on uusien aseiden määrä, tehokkuus ja luotettavuus sekä mahdollisesti myös sotilaallinen yhteistyö ja syntyneiden kumppanuuksien ylläpito sekä mahdollisuus osallistua kiinnostaviin operaatioihin. Poliittisten päättäjien on otettava huomioon aseiden hinta, koska he ovat vastuussa siitä, miten veronmaksajien rahoja kohdennetaan erilaisiin tarpeisiin.
 Suomen hävittäjähankinnan lähtökohta  on kiistanalainen. Hankkeen koko on mitoitettu Hornet-hankinnan mukaan. Hornetit hankittiin suuren epävarmuuden keskellä, kun Neuvostoliitto oli romahtamassa ja Baltian maat itsenäistyivät. Venäjän tilanne aiheuttaa edelleen huolta, mutta turvallisuusympäristömme ja myös sen tulevaisuuskuva ovat paljon vakaampia kuin 1990-luvun alussa. Onko hävittäjiin tässä tilanteessa tarpeellista käyttää esitettyjä miljardeja?
 Olennainen kysymys on se, miten puolueettomasti sotilaat ovat valmistelleet hävittäjähankintaa. Onko hankinnassa otettu huomioon vaihtoehtoiset ja edullisemmat tavat hoitaa Hornet-hävittäjien tehtäviä? Entä kuinka kriittisesti hävittäjien tarpeellisuutta on arvioitu turvallisuuspolitiikan ja sotateknologian muutoksen näkökulmasta?
 Yhdysvaltain merijalkaväki päätyi pidentämään Hornetiensa käyttöaikaa ainakin vuoteen 2031. Pitäisikö Suomen nyt pyytää Hornetien valmistajalta tarjousta joko kaikkien tai osan taisteluhävittäjien elinkaaren pidentämisestä? Pohtivatko hanketta valmistelleet sotilaat lainkaan käytettyjen hävittäjien ostamista? Viime vuosina käytettyjä hävittäjiä ovat ostaneet muun muassa Kanada, Romania ja Bulgaria.
 Suomessa suurena huolena on  se, että sotilaat suosivat jo valmiiksi Yhdysvaltojen ilmavoimien ja monien Nato-maiden valitsemaa F-35:tä ja että sen kustannuksista annetaan liian ruusuinen kuva. Belgia, Hollanti, Kanada, Norja ja Tanska ovat hiljattain päätyneet tilaamaan F-35-hävittäjiä.
 Tanskan valtiontalouden tarkastusvirasto tutki hävittäjähankinnan. Se totesi toissa vuonna, että maan puolustusministeriö oli perustellut riittävästi 27:n F-35 hävittäjän tarpeen, mutta  antanut puutteellisen kuvan  hävittäjien kokonaiskustannuksista. Samoja  huolia tuli esille Kanadan hankinnassa.
 Miksi Suomi ei pyytänyt tarjouksia Sveitsin tavoin kiinteään hintaan?
 Suomessa riskiä kustannusten paisumisesta lisää se, että hankinnalle on annettu väljä, 7–10 miljardin euron raami. Samaan aikaan hävittäjiä hankkiva Sveitsi on päättänyt, että hankintaan käytetään korkeintaan 6,1 miljardia Sveitsin frangia eli noin 6,5 miljardia euroa. Hornetien kustannukset nousivat aikanaan paljon korkeammiksi kuin niistä päättäneet poliitikot tiesivät. Miksi Suomi ei pyytänyt tarjouksia Sveitsin tavoin kiinteään hintaan?
 Hankinnan kustannusriskiä lisää  edelleen se, että Rinteen hallitusohjelman mukaan hallitus ei ota huomioon hävittäjähankinnan kustannuksia tarkastellessaan julkisen talouden kestävyyttä. Vaikka hankintaan menisikin enemmän rahaa kuin oli aiottu, hallitus voisi muutoin esittää onnistuneensa valtion tulojen ja menojen tasapainottamisessa.
 Puolustusministeriö olisi voinut helposti torjua kriittiset kysymykset hävittäjähankinnasta puolueettomalla ja avoimemmalla valmistelulla. HX-hanke perustuu pitkälti vuonna 2015 valmistuneeseen esiselvitykseen Hornet-hävittäjien korvaamisesta. Työskentelyyn ei osallistunut ainuttakaan puolustushallinnon ulkopuolista henkilöä. Tämä on hämmästyttävää ottaen huomioon esimerkiksi valtiovarainministeriön osaamisen ja kiinnostuksen valtion menojen tehokkaasta käytöstä.
 Hävittäjähankinta herättää ymmärrettäväst i voimakkaita tunteita. Jotkut ovat valmiita käyttämään niihin rahaa määrättömästi. Esimerkiksi entinen puolustusministeri  Jussi Niinistö  (sin.) ehdotti sadan hävittäjän hankkimista. Toiset eivät haluaisi lainkaan hävittäjiä. Useimmat tunnustavat hävittäjien tarpeen, mutta haluavat varmistua hankinnan tarkoituksenmukaisuudesta.
 Hävittäjähankkeen valmisteluun pitäisi pikaisesti saada näkökulmia – erityisesti kustannuslaskennan osaamista – puolustushallinnon ulkopuolelta.
 Heikki Hiilamo
 Kirjoittaja toimii Helsingin yliopiston sosiaalipolitiikan professorina. Aikaisemmin hän on työskennellyt mm. toimittajana Yleisradiossa 1994–1997.
 Kolumnista voi keskustella 21.08. klo 16.00 asti.

Heikki Hiilamon kolumni: Hävittäjiä ostellaan, mutta valvooko jättihankinnan kuluja kukaan?


Summary: Matkustajaliikenteen kasvun taustalla Saimaan kanavassa ovat lähialuematkailun lisääntyminen ja Lappeenrannan uudet lentoyhteydet.

Saimaan kanavan kautta Lappeenrannasta Viipuriin menevän risteilyt ovat kasvattaneet huimasti suosiotaan kesän aikana.
 – Matkustajamäärämme kasvaa tänä vuonna noin 25 prosenttia viime vuoteen verrattuna, Saimaa Travel -yhtiön toimitusjohtaja  Kirsti Laine  arvioi.
 Laineen mukaan heillä on viimeksi ollut näin paljon matkustajia vuonna 2013.
 Saimaa Travel -yhtiön toimitusjohtaja Kirsti Laine Viipurin risteilyjä tekevän Carelia-laivan edustalla. Mikko Savolainen / Yle
 Liikenne- ja viestintävirasto  Traficomin tilaston  mukaan kesä-heinäkuussa Venäjälle meneviä risteilymatkalaisia kulki Saimaan kanavalla 16 393, mikä on noin 22 prosenttia enemmän kuin viime vuonna samaan aikaan.
 Saimaa Travelin Ms Carelia -laiva on ainoa ristelyalus, joka kuljettaa matkustajia Saimaan kanavan kautta Venäjälle. Risteilyt kulkevat Lappeenrannasta Viipuriin ja takaisin.
 Risteilyjen erikoisuutena on viisumivapaus. Euroopan unionin kansalainen voi tällä tavalla vierailla Venäjällä kolmen vuorokauden ajan ilman viisumia. Edellytyksenä on, että rajanylitys molempiin suuntiin tulee tehdä samalla risteilyaluksella.
 Lähialuematkailu ja ulkomaalaisten määrä kasvussa
 Saimaa Travel -yhtiön toimitusjohtaja Kirsti Laineen mielestä yksi matkustajamääriä kohottava tekijä ovat parantuneet lentoyhteydet. Lappeenrantaan ovat nyt suorat reittilennot Italiasta, Saksasta ja Kreikasta.
 – Näyttää siltä, että lentokoneilla Lappeenrantaan saapuvia matkustajia tulee myös meidän risteilyillemme. Monet heistä jatkavat Viipurista Pietariin pariksi päiväksi, Kirsti Laine sanoo.
 Myös suomalaisia on entistä enemmän Viipurin risteilyillä. Viipurin yleisilmettä on kunnostettu viime vuosina, mikä on vaikuttanut myös suomalaisten mielenkiintoon Viipuria kohtaan.
 Ms Carelia Saimaan kanavan sulussa. Jari Tanskanen / Yle
 – Lähialuematkailu on lisääntynyt. Siihen on ehkä osaltaan syynä se, että Viipuri on ollut viime aikoina aika myönteisesti esillä julkisuudessa, Kirsti Laine kertoo.
 Laineen mukaan yhä useampi risteilymatkailija myös yöpyy Venäjällä.
 – Aikaisemmin päivämatkalaiset olivat risteilyjen suurin ryhmä. Nyt lähes yhtä suuri ryhmä ovat yhdeksi tai kahdeksi yöksi Venäjälle jäävät matkustajat, Saimaa Travelin toimitusjohtaja Kirsti Laine sanoo.
 Matkustajaliikenne saimaan kanavalla saattaa kehittyä merkittävästikin lähivuosina, sillä peräti  kolmella eri yhtiöllä on  suunnitelmia tuoda isoja risteilyaluksia Saimaalle.
 Rahtiliikenne romahti kesällä
 Saimaan kanava on ainoa vesireitti Suomenlahdelta Saimaalle. Kanavasta noin puolet on Venäjän puolella. Suomi on kuitenkin vuokrannut kanavan Venäjän puoleisen osan itselleen  pitkäaikaisella vuokrasopimuksella .
 Saimaan kanava on merkittävä matkustaja- ja huviveneliikeneteelle, mutta myös rahdille. Rahtiliikenne ei ole kehittynyt samalla tavalla kuin matkustajaliikenne, vaan on sen sijaan vähentynyt huomattavasti kesän aikana.
 Kesäkuussa rahtia kulki kanavaa pitkin 19 prosenttia vähemmän kuin viime vuonna samaan aikaan. Heinäkuussa rahdin määrä väheni 22 prosenttia selviää Traficomin  tilastosta.
 Yhteensä kesä-heinäkuun aikana rahti vähentyi Saimaan kanavalla viidenneksen eli noin 160 000 tonnia viime vuoteen verrattuna.
 Erityisesti on vähentynyt raakapuun tuonti ja lannoitteiden vienti.
 Raakapuuta on kulkenut kesällä Saimaan kanavalla viime vuotta vähemmän. Pasi Tapanainen/ Yle
 Saimaan kanavavaltuutetun toimiston päällikkö  Seppo Kykkänen  kytkee rahtiliikenteen vähentymisen suurimpien kanavaa käyttävien yritysten varastotilanteeseen.
 –Yritykset ovat keränneet varastoja, joten kanavan kautta ei ole tarvinnut kuljettaa niin paljon rahtia, Kykkänen sanoo.
 Kausivaihtelu tuntuu
 Kanavan suurimpia käyttäjiä ovat metsäteollisuusyhtiöt UPM ja Stora Enso sekä lannoiteyhtiö Yara.
 Stora Enso Metsän hankintajohtaja  Antti Suvinen  vahvistaa, että yritys on tuonut kesä-heinäkuussa Saimaan kanavan kautta viime vuotta vähemmän raakapuuta.
 Kysymys on kuitenkin vain tavallisesta kausivaihtelusta.
 – Ei tässä mitään dramaattista ole tapahtunut. Toimme viime vuonna tähän aikaan poikkeuksellisen suuria määriä raakapuuta. Tänä vuonna olemme sitten tuoneet vähemmän.
 – Se on vain kausiluontoista vaihtelua, ja varmasti tasaantuu pidemmällä aikavälillä, Stora Enso Metsän Antti Suvinen sanoo.
 Hän vakuuttaa, että Stora Enso ei ole tehnyt linjamuutosta kanavan käytöstä. Samaa vakuuttavat myös UPM:n ja Yaran edustajat.

Viipurin-risteilyjen suosio lähti kovaan kasvuun – Saimaan kanavan rahtiliikenteessä tuntuva romahdus


Summary: Viralliselle Suomelle on vaikea puhua Venäjän ihmisoikeusrikkomuksista.

Presidentti  Sauli Niinistö  sanoo olevansa kansakunnan unilukkari, suntio, joka herättelee kepillään saarnan aikana nukahtaneita.
 Niinistö on myös kertonut, ettei hänen ja  Vladimir Putinin  välillä ole tabuaiheita. Ehkä presidentti tänään herättääkin rohkeasti keskustelun kuten hän uumoili  eilen suurlähettiläspäivillä  ja tökkää vieraakseen saapunutta virkaveljeään.
 Putin näyttää nimittäin nukkuneen, kun Venäjän viranomaiset ovat käyttäneet kovia otteita demokratiaa vaativia mielenosoittajia kohtaan.
 Poliisi on ottanut kiinni lähemmäs 3 000 ihmistä heinä–elokuun aikana. Oppositiopoliitikkoja on tuomittu toistuvasti lyhytaikaisiin vankeustuomioihin. Rauhallisesti käyttäytyneitä mielenosoittajia syytetään joukkomellakoinnista, ja joitakin heistä uhkaa jopa kahdeksan vuoden vankeus.
 Venäjän poliisi otti Moskovassa kiinni yli tuhat ihmistä suureen oppositiomielenosoitukseen liittyen 27. heinäkuuta. Vapaita paikallisvaaleja vaativa mielenosoitus kokosi iltapäivästä alkaen tuhansia ihmisiä Moskovan keskustaan. Kirill Kudryavtsev / AFP
 Putin ei kuitenkaan itse kommentoinut viikkoihin millään tavalla opposition liikehdintää, joka on suurinta seitsemään vuoteen. Hän laskeutui suurmielenosoitusten aikana pienoissukellusveneellä Suomenlahden pohjaan ja kaasutteli Krimin niemimaalla moottoripyöräkerhon kanssa. Tällä hän alleviivasi, ettei välitä Moskovan kaduilla voimistuvista vaatimuksista.
 Vasta maanantaina Putin viimein joutui kommentoimaan mielenosoituksia vieraillessaan Ranskassa presidentti  Emmanuel Macronin  luona. Putinin mukaan venäläisillä on oikeus rauhanomaisiin mielenosoituksiin, mutta  Moskovassa ei kaivata Ranskassa nähtyjä keltaliivimellakoita.
 Tilanteen rinnastaminen keltaliiviprotesteihin kuitenkin ontuu. Ensinnäkin keltaliivit on päästetty mukaan Ranskan vaaleihin, ja toiseksi Moskovan mielenosoituksissa ihmiset ovat käyttäytyneet korostetun rauhallisesti
 Jo 20 vuotta vallankahvassa  olleella Putinilla on toinenkin ongelma: Miten saada laskeva kannatus kuriin?
 Venäjän valtiollinen tutkimuslaitos  VTsIOM kertoi heinäkuun lopussa , että enää 30,4 prosenttia kansalaisista luottaa Putiniin tärkeiden valtiollisten kysymysten ratkaisemisessa. Tulos on huonoin vuodesta 2006 lähtien tehdyn kyselyn historiassa
 Putinin suosio romahti Krimin valtauksen jälkeisistä huippuluvuista vuosi sitten kesällä esitellyn eläkeuudistuksen myötä. Hän ei monien pettymykseksi torpannut venäläisten eläkeikää nostavaa lakimuutosta.
 Tuhannet ihmiset vaativat oppositon ehdokkaille pääsyn syyskuun paikallisvaaleihin 20. heinäkuuta pidetyssä mielenosoituksessa Moskovassa. Sergei Ilnitski / EPA
 Usko Putinin toimiin näyttää hiipuvan kansalaisten parissa edelleen siinä määrin, että mielipidetutkimuksia on hermostuksen kasvaessa rukattu toistuvasti.
 VTsIOM päätti elokuun alussa julkistaa aiemmin viikoittain kerrotun kyselytuloksensa enää kerran kuukaudessa. Kun samainen tutkimuslaitos sai Putinin luottamuksesta pohjalukeman toukokuussa, se lisäsi valikoimiinsa  toisella menetelmällä tehtävän  luottamuskyselyn. Tällä tavalla presidentin suosio saadaan esitettyä aiempaa korkeampana.
 Demokraattisessa maassa  mielipidekyselyjen heilahtelut eivät saata vaaraan koko poliittista järjestelmää.
 Toisin on Venäjällä. Siellä kyselytutkimukset ovat yksi harvoista keinoista, joilla maan johto voi edes jollakin tapaa osoittaa kansalaisten tuen vallanpitäjille ja perustella järjestelmän uskottavuutta.
 Kyselyjen tuloksiin pitää kuitenkin suhtautua samalla varauksella kuin vaaleihinkin, sillä nykyjohtoa kritisoivat suuntaukset eivät pääse kunnolla esille valtion kontrolloimassa mediassa.
 On selvää, etteivät nämä demokratiaa vaativat mielenosoitukset kaada nykyjärjestelmää.
 Ennakkoon ohjatut ja äänestyspäivänä vilpillisesti toimitettavat vaalit ovat suurimmaksi osaksi pelkkä kulissi demokratialle.  Kansainvälisessä demokratiaindeksissä  Venäjä pitää perää eurooppalaisten maiden joukossa.
 Tätä tilannetta on nyt vastustettu Moskovan kaduilla.
 On selvää, etteivät nämä demokratiaa vaativat mielenosoitukset kaada nykyjärjestelmää. Ne ovat kuitenkin oire kasvavasta tyytymättömyydestä autoritääristä järjestelmää kohtaan.
 Yhteiskunnan jännittyneisyyden voikin odottaa vain kasvavan lähestyttäessä vuotta 2024, jolloin Putin ei voi Venäjän nykyisen perustuslain mukaan jatkaa presidenttinä.
 Euroopan unioni on tuominnut  venäläisviranomaisten rajut toimet, sillä ne rikkovat kokoontumis- ja ilmaisunvapautta.  Unionin ulkosuhdehallinto toivoo , että Venäjä noudattaa omaa perustuslakiaan ja Euroopan turvallisuus- ja yhteistyöjärjestö Etyjin periaatteita.
 Maanantaina myös presidentti Macron välitti samaa viestiä tavatessaan Putinin kesäasunnollaan Etelä-Ranskassa.
 Suomen ulkopoliittinen johto ei ole perinteisesti halunnut puuttua Venäjän ihmisoikeuskysymyksiin. Tälläkin kertaa tuntuu epätodennäköiseltä, että virallinen Suomi lähtisi julkisesti huomauttamaan kovin kärkevästi naapurimaan demokratian tilasta, ei edes EU-puheenjohtajuuden antaman arvovallan tuella.
 Suomen ulkopoliittinen johto ei ole perinteisesti halunnut puuttua Venäjän ihmisoikeuskysymyksiin.
 Niinistö lausui eilen, että jos ihmisoikeustilanne muualla paranee sillä, että arvostelemme muita julkisesti, niin se kannattaa ilman muuta tehdä. Yleensä taidamme kuitenkin saada enemmän aikaan toimimalla toisin, presidenttiä lisäsi.
 Tämän perusteella presidentit tulevatkin keskustelemaan Venäjän viimeaikaisista tapahtumista lähinnä kahdenkeskisesti. Tämä sopinee Niinistölle, etenkin jos presidenttien välit ovat hänen kuvaamalla tavalla luottamukset.
 Vladimir Putin kuvattuna vuosittaisessa Suora linja -ohjelmassa Moskovassa 20. kesäkuuta, jossa tämä vastaa kansalaisten kysymyksiin.   Alexey Nikolsky / EPA
 Niinistö tuskin haluaa  ripittää Putinia ihmisoikeusasioista kameroiden edessä, ei vaikka moni sitä presidentiltä odottaakin.
 Hienotunteisuus on paikallaan, sillä Venäjä vastustaa maan sisäisiin asioihin puuttumista ja liberaaleja arvoja. Kuten maaliskuussa ilmestyneessä puolustusministeriön, ulkoministeriön ja sisäministeriön yhteisessä  Voiman Venäjä -raportissa kirjoitetaan:  “Venäjä tulkitsee kansainvälistä oikeutta omista lähtökohdistaan ja vastustaa läntiseksi kokemaansa yksilön oikeuksia ja vapauksia painottavaa ihmisoikeustulkintaa”.
 Venäjällä on tapana etsiä ongelmilleen ulkoisia syyllisiä. Maa on jo väittänyt kansalaistensa demokratiavaatimuksia ulkovaltojen lietsomiksi.
 Jos Kremlissä ei pidetä  suorasta arvostelusta ja Niinistö siitä pidättäytyy, niin mitä sitten on odotettavissa?
 Tänään Suomeen saapuva Putin tulee kameroiden edessä totuttuun tapaan korostamaan Suomen ja Venäjän erityisen hyviä taloussuhteita.
 Hän saattaa myös jälleen kerran vinkata, että pakotteista kannattaisi pyrkiä eroon. Ne kun vahingoittavat Putinin mielestä ennen kaikkea länsimaita.
 Suljettujen ovien takana käydyissä keskusteluissa sävy lienee astetta vakavampi.
 Niinistö on nostanut aktiivisesti Venäjän-suhteissa esille ympäristökysymyksiä, ja niissä etenemisessä presidentit voisivat esitellä myös medialle jotakin konkreettista. Ainakin päämiehet voivat yhdessä iloita Suomeen saapuvien venäläisturistien määrän reippaasta kasvusta.
 Suljettujen ovien takana käydyissä keskusteluissa sävy lienee astetta vakavampi – ainakin jos Niinistö kääntyy kritisoimaan naapurimaan demokratian tilaan.
 Lue lisää:
 Presidentti Niinistö suurlähettiläspäivillä: "Moskovan tilanne on herättänyt vakavia ajatuksia"
 Moskovan demokratiaa vaativat mielenosoitukset säikäyttivät viranomaiset – Kovat otteet kertovat Venäjän hallinnon haluttomuudesta uudistuksiin
 Macron muistutti vapauksista – Putin sivalsi vastaan keltaliiveistä
 Putin Suomeen vierailulle ensi viikon keskiviikkona – Niinistö Twitterissä: "Odotan mielenkiintoisia ja hyödyllisiä keskusteluja"

Analyysi: Suomeen saapuva Putin hajottaa kovin ottein demokratiaa vaativat mielenosoitukset – Niinistö välttelee virkaveljensä julkista ripittämistä


Summary: Lue tästä päivän puheenaiheet lyhyesti. Voit säätää Uutisvahdissa Herätys-ilmoituksia asetuksista.

Vladimir Putin vierailee Helsingissä
 Venäjän presidentti  Vladimir Putin  vierailee tänään Helsingissä. Hän tapaa presidentti  Sauli Niinistön  Presidentinlinnassa iltapäivällä. Yle  seuraa vierailuja erikoislähetyksissään  alkaen kello 14.30.
 Analyysi: Suomeen saapuva Putin hajottaa kovin ottein demokratiaa vaativat mielenosoitukset – Niinistö välttelee virkaveljensä julkista ripittämistä
 Tasavallan presidentti Sauli Niinistö ja Venäjän presidentti Vladimir Putin tapasivat 9. huhtikuuta Pietarissa. Michael Klimentyev / EPA
 Ylen Venäjän-kirjeenvaihtaja  Erkka Mikkonen  arvioi, että presidentti Niinistö saattaa ottaa esille Moskovan demokratiamielenosoitukset  suljettujen ovien takana  – mutta välttelee vieraan julkista ripittämistä. Putin taas keskittynee Suomen ja Venäjän taloussuhteisiin.
 "Se on vähän niinkuin naisten nuuskaa" – värikkäästi pakatut nikotiinipussit yrittävät houkutella uusia käyttäjiä, mutta niiden maahantuonti voi olla rikos
 Antti Heikinmatti / Yle
 Nuuskateollisuus tavoittelee uusia käyttäjiä värikkäästi pakatuilla ja hyvänmakuisilla tupakattomilla nuuskatuotteilla. Tupakattomia tuotteita  markkinoidaan erityisesti nuorille ja naisille . Niiden suosio kasvaa myös Suomessa – siitä huolimatta, että vain kaikkein miedoimpien tuotteiden maahantuonti on laillista.
 Kännykkäsovelluksella lupaavia tuloksia: vyötärönympärys pieneni ja ruokatottumukset paranivat
 Pienet teot -terveyssovellus pohjautuu tavanmuodostusteoriaan, jossa uusi tapa kytketään samaan, päivittäin toistuvaan tilanteeseen. Esimerkiksi  yksi punnerrus aamuisin kahvin tippumista odotellessa.  THL
 Tyypin 2 diabeteksen ehkäisemiseen kehitetyllä kännykkäsovelluksella on saatu lupaavia tuloksia. Osa käyttäjistä onnistui kännykän ohjeilla  pienentämään vyötärönympärystään . Parhaimmat tulokset syntyivät kuitenkin yksilöllisten kännykkäohjeiden ja ryhmäohjauksen yhdistelmällä.
 Venäjä maksaa kallista hintaa Krimin miehityksestä – epävarmuus markkinoilla on tyrehdyttänyt myös Suomen viennin itänaapuriin
 Vuosaaren satama Helsingissä.  Jarno Kuusinen / AOP
 EU-pakotteet, Venäjän vastapakotteet ja Yhdysvaltain pakotteet ovat koetelleet kovalla kädellä Venäjän taloutta.  Epävarmuus markkinoilla kasvaa , eikä parannusta ole näkyvissä.
 Luvassa taas sadekuuroja
 Seija Paasonen / Yle
 Pilvisyys vaihtelee tänään ja sade- ja ukkoskuuroja syntyy laajoille alueille. Lämpötila on maan etelä-ja keskiosassa 20 asteen vaiheilla ja pohjoisessa 15–20 astetta.
 Lue lisää säästä  Ylen sääsivuilta .

Herätys: Putin tulee Helsinkiin, "naisten nuuskan" suosio kasvaa Suomessa, kännykkäsovellus lisäsi terveyttä


Summary: Trumpin oli määrä vierailla Tanskassa syyskuun alussa.

Yhdysvaltain presidentti  Donald Trump  on toistaiseksi perunut vierailunsa Tanskaan.
 Trump kirjoittaa Twitterissä, että peruutuksen syy on Tanskan pääministerin  Mette Frederiksenin  haluttomuus keskustella Grönlannin myymisestä Yhdysvalloille.
 Trumpin oli määrä vierailla Tanskassa 2.-3. syyskuuta, jolloin hän olisi paluumatkalla Puolasta.
 Hän sanoo, että on halukas vierailemaan Tanskassa joskus toiste. Trump kiittää pääministeri Frederikseniä suoruudesta, joka säästi paljon aikaa ja vaivaa.
 Frederiksen on todennut, että ajatus Grönlannin ostamisesta on absurdi, eikä saari ole myytävänä.
 Grönlannin politiikan asiantuntijat ovat muistuttaneet, että saaren alkuperäisasukkailla on hyvin vahva itsehallinto, joka käytännössä olisi tehnyt kaupanteon mahdottomaksi.
 Lue lisää:
 Grönlannin ostaminen voisi tuoda Yhdysvalloille valtavasti hyötyä – saaren strateginen merkitys on vain kasvanut
 Uutinen Grönlannin ostamisesta herättää ihmetystä Tanskassa – "Lopullinen todiste siitä, että Trump on seonnut", "Aprillipäivä"

Trump suivaantui Tanskan haluttomuudesta myydä Grönlanti – perui vierailun


Summary: Nuuskateollisuus odottaa tupakattomille tuotteille kasvua. Ne vetoavat erityisesti nuoriin aikuisiin ja naisiin.

Lääkealan turvallisuus- ja kehittämiskeskus

Haaparantalaisen nuuskakaupan hyllyköt muistuttavat karkkikauppaa. Värikkäisiin ja kiilteleviin pakkauksiin on painettu makuaineiden nimiä: inkivääri ja appelsiini, mustaherukka, raparperi. Uudet tuotteet vetoavat erityisesti naisiin ja nuoriin aikuisiin, vaikka nuuskateollisuus kiistääkin tavoittelevansa juuri heitä.
 – Se on vähän niin kuin naisten nuuskaa, kuvailee haaparantalaisessa nuuskakaupassa asioinut kokkolalainen  Kaisa Laurila .
 Nuuskakauppoja on rajakaupunki Haaparannalla pilvin pimein, mutta värikkäät nikotiinipussit ovat tehneet tuloaan niihin vasta pari vuotta. Niiden suosio kasvaa Suomessakin, vaikka maahantuonti on useimmiten lainvastaista.
 Uusia käyttäjiä on houkuteltu uuden tuotteen pariin myös sillä, että nikotiinipussien annoskoko on perinteisiä pienempi eikä se pullota ylähuulen alla yhtä näkyvästi kuin nuuskapussi.
 – Ehkä pari kolme minun lisäkseni käyttää. Täältä [Haaparannalta] hekin sen hakevat, koska lähempää ei saa, sanoo Laurila.
 Suomi pitää nikotiinipusseja lääkevalmisteina
 Ruotsissa heinäkuussa voimaan tullut tupakkalaki luokitteli nikotiinia sisältävät annospussit nuuskaan rinnastettavaksi tuotteeksi. Suomessa ne luokitellaan valmistekohtaisesti vaikutuksen perusteella lääkevalmisteiksi, sanoo yliproviisori  Kristiina Pellas  lääkealan turvallisuus- ja kehittämiskeskus Fimeasta.
 – Nikotiini on tunnettu lääkeaine, jota sisältävä valmiste vaikuttaa ihmisen elimistössä lääkkeeksi katsottavalla tavalla, perustelee Pellas.
 Nikotiinipussit eivät ole nuuskaa Tupakkaa sisältämättömät nikotiinipussit rinnastuvat Suomessa lääkevalmisteisiin, Ruotsissa tupakkatuotteisiin. Suomessa markkinoilla olevien tuotteiden nikotiinipitoisuus on enintään 4 mg annospussia kohti. Ruotsissa nikotiinia voi olla moninkertaisesti. Jos raja ylittyy, maahantuonti on laitonta. Lääkerikoksesta voidaan tuomita sakkoja tai jopa vankeutta.
 Kuluttajan kannalta tilanteen tekee hankaliksi se, että nikotiinipussien maahantuonnin laillisuutta voi olla vaikea selvittää etukäteen.
 Tuotteet rinnastetaan Suomessa luvallisesti markkinoilla olevaan itsehoitolääkkeeseen, jonka nikotiinipitoisuus annospussia kohti on 4 mg. Tätä viranomaiset pitävät ylärajana myös Ruotsista ostetuille tuotteille. Vahvempi tuote rinnastuu reseptilääkevalmisteeseen.
 – Tullin kannalta tilanne on selkeä: nikotiinipusseja käsitellään lääkevalmisteina ja silloin niiden maahantuontia sääntelee lääkkeiden maahantuontia koskeva laki ja asetus, sanoo tulliylitarkastaja  Anne Pullinen .
 Jos mainittua 4 milligramman nikotiinipitoisuutta annospussia kohti ei ylitetä, on maahantuonti omaan käyttöön täysin laillista. Luvallinen matkustajatuonnin määrä ETA-maista kuten Ruotsista vastaa 12 kuukauden henkilökohtaista käyttöä. Tullin laskelmien mukaan tämä olisi noin 8500 annosta eli jopa satoja rasioita.
 Tupakatonta nuuskaa kaupataan värikkäissä pakkauksissa ja lukuisilla eri makuvivahteilla. Ruotsin lisäksi sitä myydään esimerkiksi USA:ssa, missä markkinaosuuden kasvu on nuuskavalmistajan mukaan ollut nopeaa. Antti Heikinmatti / Yle
 Esimerkiksi Haaparannan lukuisissa nuuskakaupoissa kaupattavissa tuotteissa ei kuitenkaan useimmiten ole merkintää niiden nikotiinipitoisuudesta. Tällaisissa tapauksissa pussien sisältö tutkitaan Tullin toimesta.
 – Jokainen tapaus käydään erikseen läpi, mutta jos nikotiinipitoisuutta ei ole merkitty, se menee viime kädessä Tullilaboratorion tutkittavaksi, tulliylitarkastaja Anne Pullinen sanoo.
 Hänen mukaansa toistaiseksi tutkimuksia on tehty vasta kourallinen.
 Lääkerikoksesta voi tulla sakkoja tai vankeutta
 Jos luvallinen pitoisuus ylittyy, kyseessä on lääkerikos. Tullin ratkaistavaksi jää, aloitetaanko siitä rikostutkinta vai riittääkö luvattoman tuotteen haltuunotto. Rangaistusten asteikko lääkerikoksissa ulottuu sakoista vankeuteen.
 Pullisen mukaan ilmiö on vielä toistaiseksi vielä aika pieni Suomessa, mutta kasvusuunta on selvä.
 – Odotettavissa on, että maahantuontimäärät lisääntyvät.
 Ruotsissa tupakattomat nikotiinipussit otettiin mukaan heinäkuun alusta voimaantulleeseen uuteen tupakkalakiin. Suomessa näin ei ole, vaikka viranomaiset olisivat niin toivoneetkin.
 – Meidän kannalta on harmillista, että näitä tuotteita ei ehditty ottaa vielä mukaan 2016 uudistuneeseen tupakkalakiin, sanoo tulliylitarkastaja Anne Pullinen.
 Fimean yliproviisori Kristiina Pellas muistuttaa, että Suomen markkinoilla myytävät nikotiinivalmisteet ovat tutkittuja tuotteita, joiden vaikutukset ja koostumus on tarkasti selvillä.
 – Laittomista tuotteista ei tiedetä vaikutusta, sisältöä, laatua, eikä sitä miten ne imeytyvät. Myyntiturvallisista lääkeaineista laatu, teho ja turvallisuus tunnetaan.
 Nuuskavalmistaja kiistää markkinoinnin naisille
 Suomessa nuuskan käyttö on ollut viime vuosina kasvussa. Tämä on näkynyt niin valtakunnallisessa  nuorten terveystapatutkimuksessa  kuin paikallisemmissa kouluterveyskyselyissäkin. Erityisesti  tyttöjen nuuskaaminen  on yleistynyt.
 Mehiläinen Länsi-Pohjan hammashoitaja  Annica Marjamaa  on tehnyt työtä koululaisten parissa toistakymmentä vuotta. Hänkin on havainnut nuuskankäytön lisääntymisen tyttöjen keskuudessa.
 – Kun käyn kouluilla vierailemassa ja kyselen yläkoululaisilta nuuskankäyttökokemuksia, niin kyllä siellä aina nousee tyttöjenkin käsiä. Aiemmin se ei missään nimessä kuulunut tyttöjen juttuihin, Marjamaa sanoo.
 Ruotsalaisen nuuskavalmistaja Swedish Matchin viestintäjohtaja  Johan Wredberg  kiistää, että tupakattomia nuuskankaltaisia tuotteita markkinoitaisiin erityisesti nuorille ja naisille.
 – Tuotteemme ovat suunnattuja täysi-ikäisille ihmisille sukupuolesta riippumatta. Meidän näkemyksemme mukaan niin miehet kuin naisetkin ovat kykeneviä tekemään itse järkiperäisiä ratkaisuja sen suhteen käyttävätkö he tuotetta vai eivät, Wredberg sanoo.
 Nuuskalla kohti savutonta maailmaa?
 Ruotsin nuuskateollisuudessa tupakattomille tuotteille  ladataan suuria kasvuodotuksia  (Dagens Nyheter). Markkinajohtaja Swedish Match ei paljasta eri tuoteryhmien osuutta myynnistään. Wredberg kertoo kuitenkin, että Ruotsissa tupakattomien tuotteiden osuus on "merkittävästi pienempi" kuin perinteisten nuuskatuotteiden.
 Kasvua on kuitenkin tullut, erityisesti USA:ssa.
 – Pidämme tupakoinnin lopettamista tervetulleena ja pahoittelemme sitä, että Suomessa ja muissa EU-maissa vaihtoehtoisia tuotteita tappavalle tupakalle ei ole saatavilla, Wredberg sanoo.
 Wredbergin mukaan tupakattomien nikotiinituotteiden markkinoilletulo tukee tavoitteita tupakoinnin haittojen vähentämisestä. Siinä missä tupakoinnin yleisyys on EU-maissa pysynyt vakaana, Ruotsissa se on vähentynyt merkittävästi, Wredberg väittää.
 – Yhdeksän kymmenestä meidän tupakattoman tuotteemme käyttäjistä on entisiä tupakoitsijoita.
 Ruotsin nuuskamarkkinoiden kasvu näkyy jo siinä, että alle viiden tuhannen asukkaan rajakaupunki Haaparannalla toimii puolentusinaa nuuskakauppaa ja -tukkua. Tuorein, ruotsalaiseen Gottebiten-ketjuun kuuluva myymälä avattiin hiljattain.
 Nuuskakaupat myös takovat  komeita voittoja  (Affärer i Norr), ja arvioiden mukaan jopa  suurin osa myynnistä  menee suomalaisille.
 Mitä ajatuksia juttu herätti? Keskustele aiheesta klo 22 asti.
 Lue myös:
 Otitko kaverin tarjoaman nuuskan huuleesi? Syyllistyit rikokseen – 9 yllättävää faktaa nuuskasta
 "Yläkouluikäiset tytöt käyttävät nuuskaa jo ihan jämysti" – Terveydenhoitaja on nähnyt koululaisten terveyden muutoksen neljältä vuosikymmeneltä
 Nuuskaralli on 50 miljoonan hämäräbisnes:
laillisesti Ruotsissa myytävä nuuska päätyy pimeästi suomalaisnuorten huuleen

Värikkäästi pakatut nikotiinipussit houkuttelevat nuoria ja naisia – maahantuonti kasvaa Suomessakin, mutta se voi olla rikos


Summary: Pakotteiden suora vaikutus Suomen Venäjän-kaupassa on vain muutama prosentti. Niiden luoma epävarmuus Venäjän markkinoille tekee kuitenkin kaupankäynnin vaikeaksi.

Kun "pienet vihreät miehet" rantautuivat laittomasti Krimin niemimaalle helmikuussa 2014, länsi nousi takajaloilleen.
 Venäjä oli anastanut Krimin itselleen Ukrainalta, ja siitä alkoi talouspakotteiden sarja, jonka loppua ei ole näkyvissä.
 Kriisin taloudelliset seuraukset ovat sen sijaan jo kaikkien tiedossa.
 Venäjä kyntää syvällä, mutta vaikeudet eivät suinkaan johdu yksistään talouspakotteista.
 – Ongelma on siinä, että varsinkin Yhdysvaltain asettamat pakotteet luovat epävarmuutta Venäjän markkinoille, Suomalais-Venäläisen kauppakamarin toimitusjohtaja  Jaana Rekolainen  sanoo.
 Rekolainen muistuttaa, että Venäjän talous sakkasi jo vuonna 2013. Pakotteiden ja vastapakotteiden suora vaikutus maiden kauppaan on ainoastaan runsas kaksi prosenttia.
 Suomalais-venäläisen kauppakamarin toimitusjohtaja Jaana Rekolainen Sini Järnström / Yle
 Venäjä on edelleen Suomen kolmanneksi tärkein kauppakumppani, vaikka varsinkin vienti itänaapuriin takkuaa pahasti. Suomalaistuotteita menee nyt kaupaksi itänaapuriin noin 40 prosenttia vähemmän kuin ennen talouspakotteiden kierrettä.
 Suomen kannalta ongelmallista on myös epätasapainoinen kauppatase. Venäjän kanssa käytävä kauppa on pahasti alijäämäistä - tuontia on, vientiä ei.
 Suomen ja Venäjän kauppatase vuosina 2009-2019 Seppo Suvela / Yle
 Erityisen huonoissa kantimissa on - vastapakotteiden takia - elintarvikkeiden vienti.
 Vielä vuonna 2013 suomalaista ruokaa vietiin Venäjälle yli 400 miljoonan euron arvosta, nyt lukema on laskenut 80 miljoonaan euroon.
 Toimitusjohtaja Jaana Rekolainen uskoo suomalaisten tuotteiden laadukkuuteen, mutta se ei aina riitä kaupantekoon taloudellisten ongelmien kanssa painivalla Venäjällä.
 Hänen mukaansa suomalaisilla olisi paljon annettavaa esimerkiksi Venäjän jätehuollon kuntoon saattamisessa.
 – Suomalaiset ratkaisut kiinnostavat Venäjällä, mutta ongelmana on heikentynyt ostovoima. Valitettavasti hinta ajaa joskus laadun ohi, Rekolainen sanoo.

Suomen idänkauppa hyytyi Krimin miehitykseen – Pakotteet lisäsivät Venäjän tuskaa


Summary: Lähetyksissä vierailua analysoivat Venäjän-kirjeenvaihtaja Erkka Mikkonen sekä tutkijat Hanna Smith ja Mika Aaltola.

Venäjän presidentti  Vladimir Putin  vierailee Helsingissä tänään keskiviikkona. Hän tapaa presidentti  Sauli Niinistön  Presidentinlinnassa iltapäivällä.
 Presidentit pitävät tapaamisen jälkeen tiedotustilaisuuden, jonka on määrä alkaa noin kello 16.15.
 Yle seuraa vierailua erikoislähetyksissä  kello 14.30–15.30  sekä  kello 16.15–18.00.  Lähetykset ovat katsottavissa tämän artikkelin yhteydessä sekä Yle Areenassa. Jälkimmäinen lähetys nähdään myös TV1-kanavalla.
 Lähetyksissä vierailua analysoivat Ylen Venäjän-kirjeenvaihtaja  Erkka Mikkonen , tutkimusjohtaja  Hanna Smith  hybridiosaamiskeskuksesta sekä ohjelmajohtaja  Mika Aaltola  Ulkopoliittisesta instituutista. Ohjelmaa juontaa  Matti Rönkä .
 Tapaamisen jälkeen presidentit siirtyvät illalliselle Suomenlinnaan.
 Lue myös:
 Moskovan demokratiaa vaativat mielenosoitukset säikäyttivät viranomaiset – Kovat otteet kertovat Venäjän hallinnon haluttomuudesta uudistuksiin

Venäjän presidentti Vladimir Putin vierailee Helsingissä – Katso erikoislähetys klo 14.30 alkaen


Summary: Turvallisuusneuvoston hätäkokous on tarkoitus pitää torstaina.

Kansainväliset organisaatiot ja sopimukset

Yhdistyneiden kansakuntien turvallisuusneuvosto pitää torstaina hätäkokouksen liittyen Yhdysvaltojen ohjushankkeisiin, jotka Venäjän mukaan rikkovat INF-sopimusta. Kokousta ovat kutsumassa koolle Venäjä ja Kiina, kertoi Venäjän YK-lähettiläs  Dmitri Poljanski  uutistoimisto Tassille keskiviikkona.
 – Olemme yhdessä Kiinan kanssa pyytäneet YK:n turvallisuusneuvostoa koolle johtuen Yhdysvaltojen suunnitelmista kehittää ja ottaa käyttöön keskimatkan ohjuksia, Poljanski sanoo.
 Poljanski lisää, että YK:n turvallisuusneuvoston torstaisessa hätäkokouksessa kuullaan myös YK:n pääsihteerin  António Guterresin  edustajan raportti.
 Yhdysvaltain puolustusministeriö Pentagon kertoi maanantaina viikonloppuna tehdystä ohjuskokeesta, jossa testattiin maasta laukaistavaa risteilyohjusta. Ohjuskoe oli Yhdysvaltojen ensimmäinen keskimatkan ohjuksen testaus sen jälkeen, kun maa päätti irtautua INF-sopimuksesta.
 Aiheesta lisää:
 Yhdysvallat testasi keskimatkan ohjusta – INF-sopimuksesta irtautuminen lopetti vuosikymmenien tauon
 INF-sopimus päättyi – mitä tapahtuu ydinasesopimuksen raukeamisen jälkeen?
 Putin irrotti Venäjän keskimatkan ohjukset kieltävästä INF-sopimuksesta
 Nato varautuu vastatoimiin Venäjän ydinohjusten takia: "Emme halua uutta varustelukilpaa"

Venäjä ja Kiina kutsuvat YK:n turvallisuusneuvoston koolle – hätäkokouksessa käsitellään Yhdysvaltojen ohjushankkeita


Summary: Sudania viime kuukaudet hallinnut armeija ja protestiliike julkistivat neuvoston kokoonpanon tiistaina.

Sudanissa on muodostettu riippumaton neuvosto, jonka on tarkoitus johtaa maata seuraavien reilun kolmen vuoden ajan. Sudania viime kuukaudet hallinnut armeija ja protestiliike ilmoittivat tiistai-iltana 11-jäsenisen neuvoston kokoonpanon.
 Neuvostossa on viisi sotilasjäsentä ja kuusi siviilijäsentä. Siviilijäsenistä kaksi on naisia, joista toinen kuuluu Sudanin kristittyyn vähemmistöön.
 Neuvostoa johtaa ensimmäisten 21 kuukauden ajan kenraali  Abdel Fattah al-Burhan , joka on johtanut myös Sudanin sotilashallintoa. Burhan vannoo virkavalansa keskiviikkona.
 Keskiviikkona nimitetään myös uusi pääministeri, protestiliikkeen valitsema entinen YK-taloustieteilijä  Abdalla Hamdok .
 Burhanin jälkeen neuvoston puheenjohtajuus siirtyy 18 kuukaudeksi siviileille, kunnes vuonna 2022 on tarkoitus pitää demokraattiset vaalit.
 Aiheesta lisää:
 Poliisi: Sudanin ex-presidentti Omar Al-Bashir myöntää lähes sadan miljoonan dollarin tuen Saudi-Arabialta
 Siirtyminen siviilihallintoon on nyt virallisesti alkanut – perustuslaillinen julistus allekirjoitettiin Sudanissa
 Sudanissa alkaa historiallinen siirtymä siviilihallintoon – oppositio nimesi pääministeriehdokkaan
 Sudanin osapuolet pääsivät sopuun siirtymähallituksen valtasuhteista

Sudanissa muodostettiin siirtymäajan hallinto – neuvoston kokoonpanossa sotilaita ja siviilejä


Summary: Poliisi käyttää kamera-autoja ja perinteistä liikennevalvontaa vuorokauden kestävällä valvontamaratonilla.

Poliisi valvoo tänään vuorokauden läpi teillä liikkuvien nopeuksia, kertoo Poliisihallitus. Nopeuksia valvotaan aamukuudesta lähtien.
 Poliisi käyttää automaattivalvonnassa etenkin kamera-autoja. Valvontaa tehdään myös perinteisellä liikennevalvonnalla.
 Valvonnassa huomioidaan erityisesti aamun työmatkaliikenne ja liikennöinti koulujen ja päiväkotien läheisyydessä.
 Poliisihallituksen poliisitarkastaja  Heikki Ihalaisen  mukaan työmatkaliikenteessä nopeudet nousevat, kun ajetaan kiireessä. Tähän yritetään vaikuttaa.

Poliisi valvoo nopeuksia teillä vuorokauden ajan – huomio erityisesti aamun työmatkaliikenteessä


Summary: Yhdysvallat pyrkii rohkaisemaan Talebania ja Afganistanin hallitusta keskinäisiin rauhanneuvotteluihin.

Yhdysvallat aikoo jatkaa neuvotteluita Talebanin kanssa ja päättää lähes 18 vuotta kestäneen konfliktin Afganistanissa.
 Yhdysvaltojen lähettiläs ja pääneuvottelija  Zalmay Khalilzad  kertoi tiistaina viestipalvelu Twitterissä, että Yhdysvallat on nyt valmis viemään päätökseen rauhanneuvottelut Talebanin kanssa.
 – Olemme valmiita. Katsotaan onko Taleban myös, Khalilzad sanoi viestissään.
 Osapuolet työstävät sopimusta, jonka allekirjoittaminen johtaisi lopulta yhdysvaltalaisjoukkojen vetäytymiseen Afganistanista. Viimeisistä sopimukseen neuvoteltavista asioista yritetään päästä sopuun Dohassa Qatarissa, missä neuvottelut jatkuvat tällä viikolla.
 Tavoitteissa myös Afganistanin sisäiset rauhanneuvottelut
 Yhdysvaltain ulkoministeriö vahvisti tiistaina, että Khalilzad tapaa myös Afganistanin hallinnon edustajia osana neuvotteluita. Afganistanin hallitus on tällä erää ollut sivussa rauhanneuvotteluista, mutta Yhdysvallat pyrkii rohkaisemaan Talebania ja Afganistanin hallitusta keskinäisiin neuvotteluihin.
 Yhdysvaltain presidentti  Donald Trump  kommentoi rauhanneuvotteluiden edistymisestä lehdistölle, että hänen käsityksensä mukaan Taleban-kapinalliset olisivat valmiita lopettamaan taistelemisen.
 Rauhanneuvotteluita varjostaa Kabulissa viikonloppuna jääjuhlaan tehty isku, jossa kuoli ainakin 63 ihmistä ja 182 haavoittui. Iskun tekijäksi ilmoittautui terroristijärjestö Isis.
 Aiheesta lisää:
 Afganistanilaisen Mirwais Elmin hääjuhlaan iskettiin viikonloppuna – "En enää koskaan ole onnellinen"
 Hääjuhlassa tapahtunut räjähdys surmasi yli 60 Afganistanissa
 Siviiliuhrien määrä Afganistanissa laski viime vuodesta, mutta lähti jälleen nousuun – YK: Uhrimäärä on edelleen shokeeraavan korkea
 Afganistanin rauhanministeri maalailee loppua vuosien konfliktille

Yhdysvallat valmis viimeistelemään rauhanneuvottelut Talebanin kanssa – neuvottelut jatkuvat tällä viikolla


Summary: Tyypin 2 diabeteksen ehkäisemiseen kehitetyllä kännykkäsovelluksella on saatu lupaavia tuloksia.

Helsingin ja Uudenmaan sairaanhoitopiiri

Kännykkäsovelluksen avulla on onnistuttu alustavien tutkimustulosten perusteella vaikuttamaan tyypin 2 diabetesriskissä olevien henkilöiden ruokailu- ja liikuntatottumuksiin.
 Itä-Suomen yliopiston ja VTT:n yhdessä kehittämä terveyssovellus tähtää elintapojen muuttamiseen opastamalla käyttäjiä pieniin arjen tekoihin. Tavoite on vähentää diabeteksen puhkeamisen riskiä tai siirtää sen puhkeamista myöhempään elintapamuutoksilla.
 Sovellusta on testattu Päijät-Hämeen, Pohjois-Savon ja Etelä-Karjalan sairaanhoitopiireissä diabeteksen riskiryhmään kuuluvilla henkilöillä. Kaikkiaan sovellusta on testannut noin 3 000 tutkittavaa.
 Tutkimuksessa paras tulos eli vyötärön kaventuminen ja ruokavalion parantuminen saavutettiin, kun kännykkäsovelluksen käyttöä ja ryhmävalmennusta yhdistettiin.
 –Noin kolmanneksella ihmisistä pelkkä kännykkäsovellus riittää oikein hyvin, mutta lopulle kahdellekolmasosalle sovellus voi olla apuna muiden keinojen lisäksi, sanoo Itä-Suomen yliopiston ravitsemustieteen professori ja Stop diabetes -tutkimushankkeen päätutkija  Jussi Pihlajamäki .
 Ensimmäisiä vaikuttavuustutkimuksia
 Terveyssovelluksia on käytössä valtavasti. Kuka tahansa pystyy lataamaan kännykkäänsä sovelluksen ja noudattamaan elintapaohjeita. Myös julkisen terveydenhuollon puolella digitalisia palveluita on rakennettu systemaattisesti ja erilaisia sovelluksia on jo eri sairaanhoitopiireissä käytössä. Vastaavanlaista vaikuttavuustutkimusta niille ei kuitenkaan Pihlajamäen mukaan ole tehty.
 – Kaikista tärkein asia on se, että tutkimus tehtiin täysin integroituna terveydenhuollon järjestelmiin. Riskin tunnistaminen kytkettiin suoraan riskinarvioon, joka sisälsi laboratoriotutkimuksia ja edelleen tarjottavaan digitaaliseen sovellukseen ja ryhmäohjauksiin. Näin voitiin mitata niitä vaikutuksia.
 Kolme askelta parempaan kuntoon
 Toimintaperiaate on yksinkertainen: avataan sovellus linkin kautta, ja poimitaan elintapakirjastosta pieniä arjen muutoksia, jotka sitten toteutetaan omassa arjessa jokaisena päivänä.
 Sovelluksen toimintatapa pohjaa tavanmuodostusteoriaan. Sen mukaan terveellisen tavan muodostamiseen tarvitaan oikeastaan vain kolme asiaa: tarvitaan tuttu tilanne, jossa teemme jonkun uuden asian, asia tehdään toistuvasti samassa tilanteessa ja tilanne ja asia mielekkääksi palkinnolla.
 Näin voidaan synnyttää pysyvä tapa, kunhan asiassa ollaan systemaattisia.
 –Loimme sovelluksessa elintapakirjastoon pieniä tekoja, joista ihminen pystyy itse vapaasti valitsemaan itselle sopivan. Teko toteutetaan sitten joka päivä, avaa sovellusta kehittänyt erikoistutkija  Marja Harjumaa  VTT:ltä toimintaperiaatetta.
 Odotusten vastaisesti miehet innokkaampia terveyssovelluksen käyttäjiä
 Pienet teot -sovelluksen tavoitteena on automatisoida uusia tottumuksia ja saada aikaan pysyvä käyttäytymisen muutos. Sovelluksen avulla tutkittavat saivat valita itselleen sopivia terveellisiä tekoja ja merkitä niitä tehdyksi. Uusi tapa voi olla esimerkiksi terveellisten eväiden ottaminen mukaan töihin välipalaksi, ettei nälkä yllätä iltapäivällä ja johda väsymiseen ja epäterveellisiin valintoihin.
 Alustavat tulokset kumosivat myös tutkijoiden ennakkokäsityksiä.
 – Yllättäen miehet olivat aktiivisempia sovelluksen käyttäjiä kuin naiset, kertoo Marja Harjumaa.
 Miesten ja ikääntyneiden suuri osuus sovelluksen käyttäjinä yllätti tutkijat.  THL
 Yhtä yllättyneitä tutkimusryhmässä oltiin siitä, että sovelluksen käyttö oli aktiivisempaa hieman vanhemmissa ikäryhmissä. Miksi näin on, on vielä analysoimatta, sanoo Pihlajamäki.
 Alueilla ja työpaikoilla erilaisia tapoja tehdä ennaltaehkäisevää työtä
 Erikoistutkija Marja Harjumaan mukaan tutkimustuloksissa ei löytynyt alueellisia eroja niinkään yksilöiden välillä, vaan erot löytyivät sairaanhoitopiirien toimintatavoista.
 –Joissakin paikoissa on totuttu tekemään ennaltaehkäisevää työtä ja silloin päästään toimimaan hedelmällisemmässä maaperässä. Samoin työyhteisöissä, joissa ennaltaehkäisevä terveydenhoito ei tullut ihan uutena asiana saatiin parempia tuloksia, kuvailee Harjumaa.
 Mikään kännykkäsovellus ei sovi kaikille
 Sovelluksella pystytään vaikuttamaan ryhmätasolla ruokavalioon, liikuntatottumuksiin ja mahdollisesti myös jonkun verran vyötärönympärykseen, sanoo Jussi Pihlajamäki.
 – Yksi tärkeimmistä opeista sovelluksen käytön suhteen on, että selkeästi yli puolet käyttää sovellusta motivoidusti hyvinkin pitkään, mutta noin kolmasosa ei käytä juuri ollenkaan, hän kuvailee.
 Käyttäjä valitsee elintapakirjastosta itsellen sopivia tekoja, jotka tekee päivittäin.  THL
 Yksilölliset polut selvitettävä seuraavaksi
 Seuraava askel onkin selvittää, ketkä aktiivikäyttäjistä hyötyvät sovelluksesta ja ketkä eivät. Tämän jälkeen päästään syvällisemmin selvittämään niitä yksilöllisiä polkuja, joilla tavoitetaan ehkä se puuttuva riskiryhmä.
 – Lopullinen tulos tulee olemaan se, että osataan kohdentaa oikeille ihmisille se oikea sovellus, ennustaa Pihlajamäki.
 HUS kokeilee kännykkäsovellusta osana hoitoa
 Pienet teot on saamassa hankkeen päätyttyä jatkoa. Avoimeen käyttöön sovellus ei vielä tässä vaiheessa kuitenkaan tule. HUS aikoo kokeilla mallia osana leikkausjonossa olevien potilaiden hoitopolkua.

Kännykkäsovelluksella lupaavia tuloksia: vyötärönympärys pieneni ja ruokatottumukset paranivat


Summary: G7-maat tapaavat keskiviikkona Biarritzissä, Ranskassa.

Yhdysvaltain presidentti  Donald Trump  ilmaisi tukensa Venäjän paluulle johtavien teollisuusmaiden G8-ryhmään. Trump puhui lehdistötilaisuudessa Valkoisessa talossa tiistaina.
 Trump otti asian esille päivää ennen G7-maiden huippukokousta Biarritzissa, Ranskassa.
 – Mielestäni on asiallista päästää Venäjä mukaan. G7:n pitäisi olla G8, koska monet käsittelemämme asiat liittyvät Venäjään, Trump sanoo.
 Johtavien teollisuusmaiden G7-ryhmään kuuluu Yhdysvaltojen lisäksi Italia, Japani, Kanada, Ranska, Saksa sekä Britannia. Venäjä suljettiin ulos G8-ryhmästä Krimin valtauksen jälkeen.
 Trumpin on tarkoitus isännöidä seuraavaa G7-kokousta Yhdysvalloissa ensi vuonna.
 Aiheesta lisää:   Macron kutsui Putinin kylään G7-maiden huippukokouksen alla

Trump tukee Venäjän paluuta G8-ryhmään


Summary: Kuolleen vauvan synnyttänyttä Evelyn Hernándezia epäiltiin aluksi abortista, mutta syyte nostettiin murhasta.

Keski-Amerikan naisten oikeuksien puolustajat ottivat maanantaina pienen askeleen eteenpäin, kun oikeusistuin El Salvadorissa totesi lapsenmurhasta syytetyn ja jo kertaalleen vankilaan tuomitun 21-vuotiaan naisen syyttömäksi.
 Evelyn Hernández  oli synnyttänyt 18-vuotiaana kotonaan lapsen, joka todettiin kuolleeksi.
 Asianajajansa mukaan Hernández oli joutunut raiskauksen uhriksi, eikä tiennyt olevansa raskaana. Hän oli menettänyt tajuntansa synnytyksen aikana.
 Toissa vuonna hänet tuomittiin lapsensa murhasta 30 vuodeksi vankilaan.
 El Salvadorissa on yksi maailman tiukimmista aborttilaeista: abortti on kielletty kaikissa tapauksissa, myös silloin, kun naisen henki on vaarassa.
 Tapausta on seurattu tarkkaan sekä El Salvadorissa että ulkomailla. Naisten oikeuksia puolustavat järjestöt ovat vaatineet Hernándezin vapauttamista.
 Naisasia-aktivisti vaati "Oikeutta Evelynille" oikeustalon ulkopuolella. Rodrigo Sura / EPA
 Synnytys ulkokäymälässä
 Synnytys tapahtui tuolloin 18-vuotiaan Hérnandezin kotona syrjäisellä maaseudulla huhtikuussa 2016.
 Hernández on kertonut kärsineensä kovasta vatsakivusta ja verenvuodosta. Hän sanoo menneensä ulkokäymälään ja pyörtyneensä.
 Hernándezin äiti löysi paljon verta menettäneen tyttärensä ja vei tämän sairaalaan. Lääkärit totesivat nuoren naisen synnyttäneen ja ilmoittivat poliisille. Lapsen ruumis löytyi käymälästä.
 Hernández sanoo, ettei tajunnut olevansa raskaana, koska hänellä oli raskauden aikana vuotoa, jota hän luuli kuukautisiksi. Myöskään synnytyksen aikana hän ei ymmärtänyt, mitä tapahtui.
 Häntä syytettiin aluksi abortista, josta voi El Salvadorissa saada 2–8 vuoden vankeustuomion.
 Hernándezin tapauksessa syyte kuitenkin vaihtui murhaksi, ja hänet tuomittiin 30 vuodeksi vankeuteen.
 "Oikeus on voittanut"
 Hernández ehti virua vankilassa 33 kuukautta, ennen kuin oikeus viime vuonna kumosi tuomion menettelytapavirheiden takia.
 Viime viikolla pidetyssä uudessa oikeudenkäynnissä syyttäjät vaativat tuomion pidentämistä 40 vuoteen. Syyttäjien mukaan tapahtuma-aikaan lukiota käyneen 18-vuotiaan Hérnandezin olisi pitänyt tietää olevansa raskaana, etsiytyä terveydenhoitoon ja mennä sairaalaan synnytyksen käynnistyttyä.
 Asianajaja Bertha Deleon (oikealla) halaa Evelyn Hernándezia vapauttavan tuomion jälkeen. Rodrigo Sura / EPA
 Tuomari kuitenkin totesi todisteet riittämättömiksi.
 – Oikeus on voittanut, helpottunut Hernández sanoi oikeustalon portailla uutistoimisto Reutersin mukaan.
 Hän kertoi aikovansa nyt jatkaa kesken jääneitä opintojaan.
 – Tämä on riemuvoitto El Salvadorin naisille, arvioi  Erika Guevara-Rosas , ihmisoikeusjärjestö Amnesty Internationalin Amerikan-toimintojen johtaja uutistoimisto AFP:lle.
 – Tuomio vahvistaa, ettei yhdenkään naisen pidä joutua perusteettomasti syytetyksi murhasta vain siksi, että synnytyksessä tapahtuu hätätilanne, Guevara-Rosas kommentoi.
 Hän kehottaa El Salvadoria välittömästi kumoamaan ankaran aborttilainsäädäntönsä.
 Naisten oikeuksia puolustavat järjestöt ovat järjestäneet mielenosoituksia Evelyn Hérnandezin puolesta. Rodrigo Sura / EPA
  Kohteena köyhät ja vähän koulutetetut naiset
 Naisten oikeuksia puolustavat järjestöt katsovat, että El Salvadorin tiukka aborttilainsäädäntö on johtanut raskaus- ja synnytyskomplikaatioiden kriminalisointiin.
 Järjestöjen mukaan kuka tahansa komplikaatioista kärsivä nainen voi joutua abortti- tai jopa murhaepäilyjen kohteeksi.
 El Salvadorissa onkin nostettu henkirikossyytteitä kymmeniä naisia vastaan,  The New York Timesin  haastattelemat järjestöt kertovat. Heistä suurin osa on köyhiä ja vähänkoulutettuja naisia, joiden ei ole helppo päästä terveydenhuollon piiriin.
 Naisjärjestöjen mukaan 25 komplikaatioista kärsinyttä naista on saanut tuomion murhasta tai murhayrityksestä. Heistä valtaosa on yhä vankilassa.
 El Salvadorin kongressi sai viime vuonna eteensä esityksen abortin sallimisesta raiskaustapauksissa ja naisen hengen ollessa vaarassa, mutta se kaatui.
 Kesäkuussa aloittanut uusi presidentti  Nayib Bukele  vastustaa aborttia, mutta on suhtautunut myötätuntoisesti perusteettomien epäilyjen kohteeksi joutuviin naisiin. Hernándezin tapaukseen presidentti ei kuitenkaan ole ottanut kantaa.
 – Hernándezin vapauttaminen syytteistä on toivon pilkahdus vankilassa syyttöminä viruville naisille, kommentoi abortin laillistamista vaativan kansalaisjärjestön edustaja  Morena Herrera  The New York Timesille.
 Lue lisää:
 Nayib Bukele nousemassa El Salvadorin uudeksi presidentiksi – Entisen pormestarin voitto murentaa maan kaksipuoluejärjestelmän
 Latinalaisessa Amerikassa El Salvadorissa tapetaan eniten naisia asukasmäärään verrattuna

Lapsenmurhasta 30 vuodeksi vankilaan joutunut raiskauksen uhri todettiin syyttömäksi – "Riemuvoitto El Salvadorin naisille"


Summary: Johnsonin mukaan Irlannin backstop-päätös pitää hylätä. Muutoin EU-erosopimusta ei saada aikaan.

Britannian pääministeri  Boris Johnson  on lähettänyt Eurooppa-neuvoston puheenjohtajalle  Donald Tuskille  kirjeen, jossa hän tekee ehdotuksen Britannian EU-eron sopimiseksi.
 Johnsonin kirjeen olennaisin ehdotus on Irlannin kanssa tehdyn niinsanotun backstop-sopimuksen hylkääminen.
 Johnsonin mukaan backstop on epädemokraattinen ja mahdoton panna täytäntöön.
 Backstop-järjestely on keskeinen osa EU:n ja Britannian edellisen pääministerin Theresa Mayn laatimaa brexit-sopimusehdotusta. Ilman sitä Irlanti ei voisi hyväksyä Britannian EU-eroa.
 Backstop tarkoittaa järjestelyä, jolla Irlannin ja Britanniaan kuuluvan Pohjois-Irlannin välinen raja pidetään mahdollisimman avoimena, kuvailee  BBC.  Tämän katsotaan olevan myös tärkeä tekijä, jotta Irlantia aiemmin koetelleet uskonnolliset väkivaltaisuudet eivät leimahtaisi uudestaan.
 Osapuolet ovat luvanneet, ettei Irlannin ja Pohjois-Irlannin välillä ole rajamuodollisuuksia eikä fyysisiä rajaesteitä rakenneta. Backstop-astuu kuvaan siinä tilanteessa, etteivät osapuolet ole päässeet sopimukseen avoimesta rajasta. Backstop edellyttää, että EU:n ja Pohjois-Irlannin suhteet ovat hyvin läheiset ja Pohjois-Irlannissa käytännössä noudatetaan eräitä EU-säännöksiä.
 Johnson uskoo, että jos backstop hylätään, EU-erosopimus hyväksyttäisiin Britannian parlamentissa.
 EU:lta täystyrmäys
 EU:n puheenjohtajamaan Suomen pääministeri  Antti Rinne  (sd.) toteaa tiedottajansa mukaan, ettei EU ole aikeissa ryhtyä neuvottelemaan EU-erosopimusta uusiksi.
 Tiedottajan mukaan asiasta on käyty keskustelu eilen maanantaina.
 Donald Tusk puolestaan sanoo, ettei Johnsonin kirje sisällä realistista vaihtoehtoa backstop-järjestelylle.
 – Backstop on vakuutus, joka estää kovan rajan syntymisen Irlantiin ellei ja siihen saakka kunnes vaihtoehto on löydetty, Tusk kirjoittaa tviitissään.
 – He, jotka eivät kannata backstopia, mutta eivät esitä sille vaihtoehtoa itse asiassa kannattavat uuden rajan pystyttämistä Irlantiin.
 Johnson: Ei toivoa brexit-sopimuksesta
 Pääministeri Johnsonin toimisto on kommentoinut EU:n kantaa. Toimiston mukaan erosopimusehdotus on avattava uusille neuvotteluille.
 Jos backstop-kohtaa ei poisteta, sopimukseen ei voida päästä, toimisto sanoo.
 – Olemme valmiit neuvottelemaan, hyvässä uskossa, vaihtoehdon backstopille, sanoo Johnsonin toimisto.
 EU on jo aiemmin moneen otteeseen toistanut kantansa, ettei sopimusneuvotteluja aloiteta uudelleen.
 20.8. klo 16.11 Uutista täydennetty Johnsonin toimiston kommenteilla.

Boris Johnson esitteli brexit-ehdotuksensa EU:lle – Antti Rinne ja EU tyrmäsivät suoralta kädeltä


Summary: Sairaanhoitopiiri suhtautuu myönteisesti Paimion parantolan tulevaisuuden turvaamiseksi suunnitellun säätiön perustamiseen.

Varsinais-Suomen sairaanhoitopiirin hallitus näyttää vihreää valoa Paimion parantolan tulevaisuuden turvaamiseksi suunnitellulle säätiölle.
 Ministeriöiden aikaisemmin julkistetussa selvityksessä  ehdotettiin, että parantolan hoitamiseksi perustetaan säätiö, jonka vastuulle rakennus siirtyisi. Säätiön omistaisivat näillä näkymin valtion ja sairaanhoitopiirin lisäksi Paimion kaupunki ja Alvar Aalto -säätiö.
 Lopullisesti peruspääoman luovuttamisesta säätiöön päättää sairaanhoitopiirin valtuusto marraskuun lopussa.
 – Näyttää siltä, että tällä tavalla saamme yhteiskuntavastuullisesti kestävän ratkaisun tämän kulttuurihistoriallisesti arvokkaan kohteen säilyttämiseksi tuleville sukupolville, hallituksen puheenjohtaja  Piia Elo  toteaa.
 Hallituksen päätös perustuu Opetus- ja kulttuuriministeriön ja ympäristöministeriön selvitykseen Paimion parantolasta. Sairaanhoitopiirin tarkoituksena on luovuttaa parantolan kiinteistöt irtaimistoineen säätiölle ilmaiseksi. Valtio taas luovuttaisi säätiön peruspääomaksi 500 000 euroa ja sitoutuisi rahoittamaan säätiötä enintään 2,5 miljoonalla eurolla. Sekä Alvar Aalto säätiö että Paimion kaupunki luovuttaisivat säätiön peruspääomaksi vähintään 30 000 euroa.
 Paimion parantola on Alvar Aallon suunnittelema arkkitehtonisesti arvokas tuberkuloosiparantola.
 Lue lisää:   Kulttuuriministeri Saarikko luottaa säätiön syntymiseen Paimion parantolan pelastamiseksi – Sairaanhoitopiiri: "Joskus asiat humpsahtavat vauhdilla eteenpäin"
 Paimion parantolan omistajaksi esitetään säätiötä – hallitus suunnittelee antavansa parantolalle kolme miljoonaa euroa
 Selvitys Alvar Aallon suunnitteleman Paimion parantolan tulevaisuudesta alkoi
 Paimion parantolan tulevaisuus kiinnostaa nyt ministereitä – keskustelu valtion roolista uudessa säätiössä alkaa pian

Paimion parantolan pelastamiseksi suunniteltu säätiö otti askeleen eteenpäin – sairaanhoitopiirin hallitukselta vihreää valoa suunnitelmalle


Summary: Lintulammikko on kohdannut kesän aikana toistuvasti ilkivaltaa, kertoo Turun kaupunki.

Turussa Kupittaan lintulammikon kesäkausi lopetetaan jo syyskuun alussa.
 Turun kaupunki päätti lopettaa kauden tavallista aikaisemmin lintuihin kohdistuneen poikkeuksellisen ilkivallan takia. Esimerkiksi  Turun Sanomat  uutisoi viikko sitten, että valkoinen riikinkukko kuoli ilkivallan seurauksena.
 – Ilkivallan seurauksena useampi eläin on kuollut, kertoo Turun kaupungilta maatilaintarkastaja  Timo Sirkiä .
 Aikaisemmin kesällä uutisoitiin, miten  kettu oli päässyt aitaukseen ja surmannut tukun kanoja.
 Lintulammikon eläimet viedään syyskuussa kotitilalleen. Kaupungin kilpailuttama palveluntuottaja omistaa eläimet ja vastaa niiden hoidosta.
 – Yrittäjä on lisännyt myös kameravalvontaa alueella, mutta ketään ei ole toistaiseksi saatu kiinni. Haluamme nyt rauhoittaa tilanteen. Ilkivalta on huolta herättävää, Sirkiä sanoo.
 Sirkiän mukaan lintulammikolla tehdään tauon aikana huoltotöitä. Osa linnuista palaa Kupittaalle jälleen joulun alla.

Turun Kupittaan lintulammikko pistää ovet säppiin tavallista aikaisemmin – aitauksessa poikeuksellista ilkivaltaa


Summary: Seurantajärjestelmään kuuluvat mittarit lakkasivat toimimasta samaa tahtia mahdollisen säteilyn etenemisen kanssa.

Yhteensä neljä radioaktiivisia hiukkasia ilmasta mittaavaa asemaa Venäjällä vaikeni sen jälkeen, kun Arkangelissa sattui ohjusräjähdys, kertoo Kansainvälinen ydinkoekieltosopimusjärjestö CTBTO.  Kaikkiaan tällaisia mittausasemia on Venäjällä kahdeksan . Niistä yksi on rakenteilla.
 Pääsihteeri  Lassina Zerbo  sanoo mittausasemien lakanneen lähettämästä tietoa Itävallan Wienissä päämajaansa pitävälle järjestölle elokuun 8. päivä tapahtuneen onnettomuuden jälkeisinä päivinä.
 Eri maissa olevista mittausasemista huolehtivat kunkin maan omat viranomaiset. Venäjän mukaan katkos puolustusministeriön hoitamilla mittausasemilla johtui teknisistä ongelmista, eikä asialla ole mitään tekemistä Arkangelin räjähdyksen kanssa. Kremlin mukaan asemista on huolehdittu kuten pitääkin.
 Tapahtuneen ajoitus on kuitenkin herättänyt epäilyksiä, että katkos olisi tahallinen.
 Zerbon mukaan asemat sammuivat seuraten mallia, jolla räjähdyksestä mahdollisesti levinnyt säteilypäästö olisi levinnyt. Zerbo julkaisi Twitterissä mallinnuksen, joka näyttää miten tällainen päästö olisi levinnyt.
 Zerbo painottaa toisessa Twitter-viestissään, että kyseessä on simulaatio, eikä todistettavasti toteutunut päästö.
 "Yhteistyö venäläisten kanssa erinomaista"
 Ainakin viiden ihmisen hengen vaatinut räjähdys sattui elokuun 8. päivä. CTBTO:n mukaan 10. elokuuta sammuivat Dubnassa ja Kirovissa sijaitsevat mittauspisteet.
 13. elokuuta sammui vielä kaksi mittauspistettä, Zalesovo ja Bilibino. Zalesovo on Siperiassa ja Bilibino Tšukotkassa.
 CTBTO:n mallinnuksen perusteella mahdollinen päästö olisi saavuttanut Dubnan 10. päivä, Kirovin 11. päivä ja Zalesovon 13. päivä.
 Tänään tiistaina pääsihteeri Zerbo ilmoitti Twitterissä Bilibinon mittausaseman ryhtyneen jälleen välittämään tietoja. Lisäksi hän kertoi Peleduin aseman olevan taas toiminnassa. Peledui ei ollut niiden neljän aseman joukossa, joiden vaikenemisesta Zerbo kirjoitti ensimmäisessä viestissään.
 Zerbo kutsuu viestissä yhteistyötä Venäjän mittausasemista vastaavien kanssa erinomaiseksi.
 Onnettomuudesta tiedotettu niukasti
 Venäjä on ollut onnettomuudesta tiedottaessaan hyvin niukkasanainen. Ilmeisesti räjähdys sattui, kun Vienanmeren rannalla sijaitsevassa Nyonoksassa testattiin uudentyyppisen risteilyohjuksen ydinkäyttöistä moottoria.
 Derrick Frilund / Yle
 Ydinvoimayhtiö Rosatom on sanonut, että turmassa räjähti isotooppivoimanlähdettä käyttävä työntömoottori. Venäjän puolustusministeriö on kertonut räjähdyksen tapahtuneen rakettimoottorin testauksen yhteydessä.
 Venäjän ilmatieteenlaitoksen mukaan läheisessä Severodvinskin kaupungissa mitattiin onnettomuuden jälkeen 4–16-kertainen määrä säteilyä normaaliin taustasäteilyyn verrattuna.
 Nyonoksassa asukkaita määrättiin evakkoon ja Venäjä ilmoitti sulkevansa alueen Vienanmerellä liikenteeltä kuukaudeksi. Paikallisten on raportoitu rientäneen onnettomuuden jälkeen ostamaan joditabletteja.
 Suomen Säteilyturvakeskuksen mukaan Suomen mittausasemilla ei ole havaittu mitään poikkeavaa.
 Lisää aiheesta:
 Venäjän ohjusonnettomuus: Naapurikylä tyhjennetään asukkaista
 Räjähtikö Arkangelissa Venäjän uusi superase – ydinmoottorilla toimiva risteilyohjus, jolla on rajaton kantomatka
 Venäläinen Rosatom-yhtiö: Viisi työntekijää kuoli torstain räjähdyksessä – lähialueen asukkaat hankkineet joditabletteja
 Venäjä sulkee Vienanmerellä alueen laivaliikenteeltä sotilastukikohdassa sattuneen räjähdyksen vuoksi – "Säteilytaso nousi hetkellisesti"

Ydinkoekieltojärjestö: Neljä Venäjän säteilymittausasemaa vaikeni ohjusräjähdyksen jälkeen – Kreml: Ei yhteyttä turmaan


Summary: Laulajan ura lähti nousuun sen jälkeen kun hän oli esiintynyt Hannu Karpon vankiladokumentissa.

Laulaja, säveltäjä ja sanoittaja  Jukka Raitanen  löytyi tänään kuolleena kotoaan Lappeenrannan Lauritsalassa. Kuoleman vahvistaa Yle uutisille artistin seinänaapurina asunut sisko  Eila Loikkanen , joka löysi veljensä tämän asunnosta tiistaiaamuna.
 Loikkanen kertoo, että 72-vuotiaana kuolleella veljellä oli useita sairauksia, mutta varsinaista kuolinsyytä ei vielä tiedetä.
 Vangin toive  -laulun Raitanen teki Konnunsuon vankilassa, missä hän oli tuomittuna maksuvälinepetoksesta. Kappaleen varsinainen läpimurto tuli sen jälkeen kun hän esiintyi televisiossa  Hannu Karpon  dokumentissa  Olen numero likaisessa mapissa  vuonna 1970.
 Jukka Raitasen ensimmäistä albumia  Vangin toive   myytiin yli 50 000 kappaletta ja Raitanen sai siitä kultalevyn  vuonna 1976. Seuraavana vuonna Vangin toive myi platinalevyn verran.
 Toisesta albumista  Vapaa oon  Raitanen sai kultalevyn vuonna 1979.
 Sisar Eila Loikkasen mukaan Jukka Raitanen ei esiintynyt laulajana enää vuosiin.
 – Hyräili vain itsekseen. Nyt hän laulaa jossain muualla, Loikkanen sanoo.

Jukka Raitanen on kuollut – Vangin toive teki laulajasta kuuluisan


Summary: Soluasunto tuhoutui öisessä palossa täysin.

Opiskelija-asuntolan maanantain ja tiistain välisenä yönä tapahtunutta paloa Helsingin Mellunmäessä epäillään tahallaan sytytetyksi. Asiasta kertoo tutkinnanjohtajaa tuuraava rikosylikonstaapeli  Saara Asmundela  Helsingin poliisista.
 – Asiasta on kirjattu rikosilmoitus, ja yksi henkilö on otettu kiinni, Asmundela kertoo. Kukaan ei loukkaantunut palossa.
 Pelastuslaitoksen mukaan soluasunto tuhoutui tulipalossa täysin. Solussa oli kolme huonetta, joista vain yhdessä oli asukas.
 Päivystävän palomestarin mukaan solun ja naapuriasuntojen asukkaat olivat poistuneet kodeistaan, kun huomasivat paljon.
 Pelastuslaitos sai hälytyksen palosta noin puoli kahden aikaan yöllä.

Poliisi epäilee Helsingin Mellunmäen opiskelija-asunnon paloa tahallaan sytytetyksi


Summary: Linköpingissä löydetty pommi saattoi liittyä kesäkuussa tapahtuneeseen räjähdykseen.

Voimakas räjähdys tuhosi myöhään maanantai-iltana poliisin käyttämän rakennuksen Ruotsin Linköpingissä. Poliisin pommiryhmä käytti rakennusta purkaakseen kaupungista löytyneen räjähteen.
 Linköpingin poliisi oli aiemmin päivällä löytänyt varastetuksi ilmoitetun esineen, joka aiottiin palauttaa omistajalleen. Ruotsin tiedotusvälineiden, esimerkiksi  sanomalehti Aftonbladetin  mukaan kyseessä oli mopo.
 Mopoa tutkittaessa paljastui, että sen satulaan oli piilotettu räjähde. Aftonbladetin mukaan räjähdysaineen sisään oli lisäksi työnnetty nauloja.
 Paikalle kutsuttiin poliisin pommiryhmä ja mopo vietiin poliisin omistamaan rakennukseen Garnisonin kaupunginosaan. Lähistöltä evakuoitiin noin 3 000 lähitalojen asukasta.
 Hieman ennen puoltayötä pommi räjähti ja rakennus tuhoutui lähes maan tasalle.
 Pommia purkaneet poliisit ovat vaitonaisia siitä, mitä tapahtui.
 – Ei mennyt ihan suunnitelmien mukaan, sanoi poliisin tiedottaja.
 Poliisit olivat ehtineet suojautua ennen räjähdystä, eikä kukaan loukkaantunut. Lähitaloista rikkoutui ikkunoita. Asukkaat pääsivät koteihinsa pari tuntia myöhemmin.
 Poliisi ei kommentoi, saattoiko mopoon sijoitettu pommi liittyä kesäkuun alussa Linköpingissä tapahtuneeseen räjähdykseen. Siinä pommi oli Aftonbladetin mukaan kuljetettu räjähdyspaikalle kaupungin keskusta-alueelle laatikolla varustetulla polkupyötällä.
 Kummankaan pommin asettajaa ei tiedetä. Kesäkuun räjähdyksen on oletettu olleen rikollisryhmien välienselvittelyä.
 Räjähdys aiheutti tuhoja kerrostaloissa Ruotsin Linköpingissä – useita ihmisiä loukkaantui
 Ruotsalaislehdet: Linköpingin räjähdys liittyi moottoripyöräjengeihin

Räjähdys tuhosi Linköpingin poliisin rakennuksen – Poliisin pomminpurkajat: Ei mennyt ihan suunnitelman mukaan


Summary: Vesilintusaaliin määrä on pienentynyt Suomessa vuosi vuodelta. Joidenkin lajien metsästys on kielletty kokonaan.

Alahärmäläiselle  Sarianna Kujaselle  sorsanmetsästyksen aloituspäivä on tärkeä. Koirien kiinnipitoaika loppui keskiyöllä ja kello 12 alkoi itse sorsanmetsästys. Päivä on otettu hyvissä ajoin vapaaksi töistä, ja tulevinakin päivinä illat kuluvat sorsapassissa.
 Kujanen on metsällä neljän hengen kaveriporukalla. Hänen vastuullaan ovat koirat: tällä kertaa mukana on konkari Masa, 6-vuotias irlanninsetteri sekä 5-kuukautinen englanninsetteri Papu ottamassa oppia.
 – Masa tiesi heti aamulla että jotain tapahtuu, kun otin pyssyn kaapista ja aloin laittaa eväitä. Tämä on mukava päivä, joka vietetään yhdessä.
 Taantuvia lajeja vältettävä
 Metsästäjäliitto ja Birdlife ovat huolissaan taantuvista lajeista, joiden metsästystä olisikin vältettävä.
 Riistavesilinnuista punasotka on luokiteltu Suomessa äärimmäisen uhanalaiseksi, tukkasotka, haahka ja nokikana erittäin uhanalaisiksi sekä taigametsähanhi, haapana, jouhisorsa ja heinätavi vaarantuneiksi.
 Esimerkiksi punasotkan ja tukkakoskelon metsästys on tänä vuonna kokonaan kielletty.
 Runsaimmat lajit ovat sinisorsa, tavi ja telkkä. Tavin ja telkän poikastuotto jäi alhaiseksi.
 – Tämän kesän sorsien pesinnät ei ole onnistuneet parhaalla mahdollisella tavalla. Vastuullisuutta kysytään nyt metsästäjiltä, painottaa riistapäällikkö  Mikael Luoma  Suomen Riistakeskuksesta.
 Luoman mukaan metsästäjät suhtautuvat asiaan vakavasti. Lajintunnistusta kannattaa silti harjoitella jatkuvasti.
 – Sorsa-ajan kynnyksellä kannattaa käydä vielä kertaamassa sorsalajien tunnistamista ja siihen Riistakeskuksen sivuilla internetissä on hyvät materiaalit.
 Vesilintusaaliin määrä on Luonnonvarakeskuksen mukaan vähentynyt vuodesta 2013 ja oli viime vuonna 2000-luvun pienin.
 Kokenut irlanninsetteri Masa on saanut tällä kertaa mukaansa oppilaan, 5-kuukautisen englanninsetterin Papun. Anne Elhaimer / Yle
 Muutama sekunti aikaa
 Veeti Mäenpää  kuuluu samaan porukkaan kuin Sarianna Kujanen ja on sorsametsällä nyt toista kertaa. Metsästäjäkortin suorittamisen yhteydessä tunnistamista oli melko vähän, mutta sitä on tullut opeteltua paljon itse.
 – Katselen kuvia ja videoita, kuinka ne lentää. Kaikki lentää vähän eri lailla, sitten on helpompi tunnistaa, Veeti kertoo.
 Ampuessa aikaa arvion tekemiseen on vain muutama sekunti. Mäenpää tietää, että hämärässä pitää olla vielä tarkempi.
 Sorsat päätyvät kaveriporukan omiin ruokapöytiin.
 – Se on se fiilis, saalis on plussaa sitten, Sarianna Kujanen summaa.
 Lue lisää:
 Suomen Metsästäjäliiton ja Birdlife Suomen taantuvien lintujen tunnistusopas
 Vesilintuja Yle Luonnon sivuilla

Moni metsästäjä suuntasi tänään töiden sijaan sorsametsälle – taantuneiden lajien kanssa oltava tarkkana


Summary: Oulun hylkylöytö on lastinkuljetukseen tarkoitettu lotja. Siitä on nyt näkyvissä kymmenen kertaa viisi metriä.

Oulussa hotellityömaalta löydetty laivan hylky  siirretään tällä viikolla kaupungin varastoon.
 Laiva on nyt kolmena eri kappaleena.
 Hylyn lopullista kohtaloa ei vielä ole päätetty.
 Museovirasto selvittää edelleen löydön tarkkaa ikää, mutta ensiarvioiden mukaan hylky saattaa olla peräisin jopa 1600-luvulta. Se olisi silloin vanhin Pohjois-Suomesta löytynyt laivahylky.
 Kyseessä on proomutyyppinen alus, joka on rakennettu todennäköisesti Oulun Pikisaaressa.
 – Se on aivan lastinkuljetukseen tarkoitettu lotja. Siitä on nyt näkyvissä kymmenen kertaa viisi metriä. Se on ollut mahdollisesti 20 metrinen tai sitä pitempi, luonehtii hylkylöytöa tutkija ja arkeologi  Matleena Riutankoski  Museovirastosta.
 Riutankoski hehkuttaa löytöä hienoksi.
 – Näitähän ei ole Suomesta kovin montaa kaivettu maalta. Meristähän hylkyjä löytyy, mutta maalöytönä tämä on aivan ainutlaatuinen.
 – Se tulee paljastamaan laivanrakennustekniikkaa. Merissä on tosi vaikea päästä rakennustekniikkaa tarkastelemaan näin läheltä. Se tulee tuomaan varmasti aivan uutta tietoa.

Oulun hylkylöytö siirretään tällä viikolla – laivan lopullista kohtaloa ei ole päätetty


Summary: Joulukuisen surman päätekijä pitää itseään syyntakeisena.

Keski-Pohjanmaalla Kannuksessa joulukuussa tapahtuneen henkirikoksen päätekijä oli mielentilatutkimuksen mukaan tapahtumahetkellä syyntakeeton eli ei ymmärtänyt tekonsa seurauksia. Hänet on määrätty psykiatriseen hoitoon.
 Mies itse vastustaa johtopäätöstä. Hän katsoo olleensa tapahtumahetkellä syyntakeinen. Oikeus määräsi miehen alunperinkin mielentilatutkimukseen vastoin tämän tahtoa.
 Mies on aiemmin ollut psykiatrisessa hoidossa, mutta sanoo, ettei sairaus ollut aktiivinen, kun nämä tapahtumat sattuivat. Hän sanoo toimintakykynsä olleen hyvä: hän on ollut töissä ja suoriutunut arjesta.
 Nuori kannuslainen mies kuoli pahoinpitelyn seurauksena joulukuussa firman pikkujoulujen jälkeen. Syytettyinä on kaksi veljestä. Käräjäoikeus antoi maaliskuussa välituomion, jossa se katsoi pääsyytetyn syyllistyneen törkeään pahoinpitelyyn ja törkeään kuolemantuottamukseen. Hän myöntää väkivallan.
 Toista veljeksistä syytetään avunannosta. Syyttäjä vaatii miehelle noin puolentoista vuoden ehdotonta vankeutta. Hänen mukaansa passiivisuus täyttää rangaistavan avunannon merkit. Koska mies on tuntenut veljensä ja nähnyt tilanteen kehityksen, hänellä olisi syyttäjän mukaan ollut perusteet puuttua tilanteeseen vaikka hälyttämällä apua.
 Käräjäoikeus antaa ratkaisunsa asiassa perjantaina.
 Pahoinpidelty jätettiin pakkaseen
 Henkirikos tapahtui viime joulukuussa Kannuksessa. Uhri ja syytetyt olivat yhteisen työnantajansa pikkujouluissa. Illan päätteeksi kaikki kolme olivat osuneet ratapihalle, jolla tappelu oli sattunut.
 Päätekijä on myöntänyt lyöneensä, potkineensa ja heitelleensä uhria ja jättäneensä tämän paikalle pahasti loukkaantuneena. Nuorempi veli ei osallistunut aktiivisesti, mutta poistui paikalta pahoinpitelyn jälkeen.
 Oikeuden mukaan pahoinpitely oli raaka ja julma: väkivalta oli voimakasta ja pitkäkestoista ja uhri puolustuskyvytön.
 Uhri jätettiin tapahtumapaikalle. Hänen kuolinsyynsä oli oikeuden mukaan alilämpöisyys, mutta kuolemaan vaikuttivat myös ruhjevammat ja alkoholi.
 Firman pikkujoulun jälkeen pahoinpidelty mies paleltui kuoliaaksi – syytetty mielentilatutkimukseen
 Veljekset syytteessä miehen kuolemasta Kannuksessa – firman pikkujoulun jälkeen pahoinpidelty uhri paleltui kuoliaaksi

Mielentilatutkimus: Kannuksen henkirikoksesta syytetty oli syyntakeeton – mies on itse eri mieltä


Summary: Naudat on määrätty lopetettaviksi, mutta ne yritetään saada kiinni elävinä.

Laukaan Venhniällä on keväästä asti liikkunut noin 40 naudan lauma. Naudat pääsivät karkuun paikalliselta tilalta, tiettävästi rikkoutuneen aidan läpi.
 Lauma on tähän asti pysytellyt tilan lähiympäristössä ja käyttäytynyt suht siivosti, mutta nyt eläimet ovat alkaneet työntyä pihoille ja teille.
 – Kun ne tulevat tielle, meidän on pakko toimia, sanoo Laukaan ympäristötoimenjohtaja  Jukka Lappalainen .
 Laumaa on yritetty ohjailla takaisin tilalle, mutta Lappalaisen mukaan se ei ole onnistunut.
 Paikalla vierailleen Ylen toimittaja  Arvo Vuorelan  mukaan tilan lähellä näkyi kaksi nautalaumaa, jotka vaikuttivat selvästi säikyiltä.
 Nautoja yritetään edelleen saada kokoon
 Tilan väki yrittää edelleen saada nautoja hallintaan, ja tunnelma tilalla on kireä. Tilan väki ei halunnut puhua asiasta Ylelle.
 Tilan lähinaapuri kertoo Ylelle, että nautalauma on liikkunut kesän aikana enimmäkseen tilan lähellä, ja että niitä on ruokittu ja juotettu.
 Naapuri kertoo, että naudat ovat kyllä pyörineet pihatiellä, mutta suurempaa haittaa tai vaaratilanteita ne eivät ole aiheuttaneet. Hän kertoo kuitenkin vaihtaneensa pari kertaa lenkkireittiä, koska naudat ovat näyttäneet säikähtäneen häntä ja hänen koiraansa.
 "Lauma poistetaan"
 Nautojen kuljeskeluun ei ole puututtu aiemmin, sillä niillä ei katsottu olevan erityistä vaaraa. Nyt viranomaiset ovat arvioineet tilanteen uudelleen, ja katsovat eläinten olevan heitteillä.
 Uudesta arvioista seuraavat päätökset perustuvat eläinsuojelulakiin.
 – Pykälät ovat selkeät ja karut. Lauma poistetaan, Lappalainen sanoo.
 40 villiintyneen nautaeläimen lopettaminen on helpommin sanottu kuin tehty. Lauma on oppinut jossain määrin villieläinten tavoille, ja liikuskelee alueella, jossa on laajoja metsiä ja asumatonta saloa.
 Saitko kuvan karkuteillä olevista eläimistä? Lähetä uutiskuva  tästä .
 Lauma voi olla vaarallinen
 Eläinsuojelun lisäksi kyse on myös siitä, että nautalauma voi olla vaarallinen. Suurimmat eläimet voivat painaa tuhat kiloa, mutta ne ovat silti luonteeltaan saaliseläimiä, siis helposti vauhkoontuvia.
 – Niiden käytös voi olla hyvin arvaamatonta, sanoo Lappalainen.
 Kun eläimiä ryhdytään lopettamaan, vauhkoontuminen on todennäköistä. Silloin ne voivat liikkua pidempiäkin matkoja, ja saattavat ilmaantua teille liikenteen sekaan täysin yllättäen. Ei ole mahdotonta, että ne liikkuisivat aina Nelostielle saakka.
 Naudat liikuskelevat Jyväskylän pohjoispuolella. Jaana Polamo / Yle
 – Selvittelemme mahdollisuuksia. Ei nyt vielä millään kivääripartioilla, mutta selvitämme esimerkiksi missä näitä lopettamisia käytännössä voi tehdä.
 Selvittämistä onkin, sillä vastaavaa nautalauman metsästystä ei ole Suomessa kuunaan nähty. Operaatio kestää vähintään päiviä, kenties viikkoja.  Laukaan kunta tiedottaa  asiasta verkkosivuillaan.
 Suurristavirka-apu pyrkii saamaan kiinni elävänä
 Käytännössä nautojen lopettamisen hoitaa suurriistavirka-apu. Se on riistanhoitoyhdistysten organisaatio, joka tarjoaa poliisille metsästäjien apua.
 Suurriistavirka-apu kokoustaa nautojen tiimoilta heti huomenna.
 – Ensimmäisenä katsotaan millaista väkeä otetaan mukaan. Rauhallisia miehiä, tarkoitus on kuitenkin ensisijassa saada eläimet kiinni elävänä, sanoo suurriistavirka-avun yhdyshenkilö  Jari Halttunen .
 Halttusen mukaan apuun tarvitaan ainakin 20 metsästäjää. Muuten nautojen ohjailu ei onnistu.
 –  Keväästä asti on yritelty, mutta ne eivät päästä lähelle ja tahtovat mennä ketjusta läpi. Katsotaan miten nyt onnistutaan.
 Halttunen arvioi, että tarvittavat kartoitukset saadaan tehtyä huomenna, ja operaatio lähtee liikkeelle torstaina tai perjantaina.
 Vaikka kyse on naudoista, ei operaatio ole vailla vaaroja.
 – Eivät ne sitä miestä kumartele, joka edessä on. Ne tulevat suoraan päin, jos lauma lähtee liikkeelle, sanoo Halttunen.
 Irrallaan olevasta nautalaumasta kertoo myös  Keskisuomalainen  (tilaajille).

Laukaassa liikkuu villiintynyt ja mahdollisesti vaarallinen 40 naudan lauma – nautajahdista on tulossa ennennäkemätön operaatio


Summary: Jyske Bank ilmoitti alkavansa periä 0,6 prosentin negatiivista korkoa yli miljoonan euron talletuksista.

Tanskalainen Jyske Bank on maansa ensimmäisenä pankkina ottanut käyttöön negatiivisen koron pankkitalletuksille, kertoo talouslehti Financial Times. Asiakkaat joutuvat siis maksamaan talletuksistaan pankille eikä toisin päin.
 Jyske Bankin mukaan miinuskorkoa joutuvat maksamaan ne henkilöasiakkaat, joiden talletukset ylittävät 7,5 miljoonaa Tanskan kruunua eli noin miljoona euroa. Tämän rajan ylittävistä talletuksista peritään oletusarvoisesti -0,6 prosentin vuosikorkoa.
 Rajan alle jäävien talletusten korko on tasan nolla.
 Jyske Bankin toimitusjohtajan Anders Damin mukaan henkilöasiakkaiden talletusten määrä on kasvanut, mistä aiheutuu pankille suuria kuluja.
 Tanskan keskuspankin talletuskorko on ollut jo yli kolmen vuoden ajan -0,65 prosenttia. Se tarkoittaa, että tanskalaiset pankit maksavat keskuspankille, kun ne laittavat ylimääräiset rahansa säilöön keskuspankkiin.
 Nyt Jyske Bank on varovasti ryhtymässä siirtämään miinuskoroista aiheutuvia kustannuksia henkilöasiakkaidensa maksettavaksi.
 Finanssiala: Ei yhteyttä Suomeen
 Suomessa muun muassa pankkien etua valvovassa Finanssiala ry:ssä tanskalaispankin linjausta pidetään yksittäisenä ratkaisuna.
 – Kukin pankki tekee itse päätökset. En näe tällä mitään yhteyttä Suomeen, sanoo Finanssialan pääekonomisti  Veli-Matti Mattila .
 Hän myös korostaa, että pankit eivät voi keskustella asiasta yhdessä, sillä kyse on kilpailunalaisesta asiasta. Päätös voi luonnollisesti olla pankille jossain mielessä kannattava.
 – Toki jos pankki sellaisen käyttöön ottaa, se voi hieman lievittää alhaisista koroista pankille koituvia paineita, Mattila arvioi.
 Muun muassa Ylen viimeviikkoisessa  kyselyssä  monet Suomessa toimivat pankit suhtautuivat kielteisesti tai hyvin varovasti negatiivisten korkojen ulottamiseen yksityistalletuksiin.
 Sammon Stadigh väläytti miinuskorkojen mahdollisuutta
 Euromaissa pankit ovat saman ongelman edessä. Euroopan keskuspankin talletuskorko on nyt -0,4 prosenttia, ja syyskuussa EKP saattaa painaa talletuskoron vieläkin alemmas.
 Myös Suomessa on viime aikoina virinnyt keskustelua pankkiasiakkaiden miinusmerkkisistä talletuskoroista. Nordean suurimman omistajan Sammon konsernijohtaja Kari Stadigh sanoi runsas viikko sitten Bloombergin haastattelussa, etteivät negatiiviset korot välttämättä tuhoaisi vähittäispankkitoimintaa.
 - Ihmisten pitäisi silloin maksaa talletuksistaan, joten se voisi jopa tuoda vakautta pankkisektorille, Stadigh sanoi.
 Stadighin mukaan EKP:n rahapoliittinen elvytys voi toimia kunnolla vasta sitten, kun myös pankkitalletusten korot ovat negatiivisia.
 Jyske Bankin päätöksestä  uutisoi Suomessa  ensin Helsingin Sanomat.
 lue myös:
 Joutuvatko kuluttajat maksamaan pankeille talletuksistaan? Osa pankeista tyrmää negatiiviset korot täysin
 Korkojen negatiivisuudesta on nähty hyvät puolet, mutta ei huonoja puolia, varoittaa Varman toimitusjohtaja Risto Murto

Tanskalaispankki avasi pelin yksityistalletusten miinuskoroista